title: Power Rangers Zeo: Battle Racers

text: Yksinpelissä voi valita kolme erilaista ajopeliä. Pelaaja voi pelata monista kisoista koostuvaa kautta "Race" moodissa, aikaa vastaan "Time Trialissa" ja lopuksi "Vs CPU":ssa pelkästään yksi vastaan yksi tietokonetta vastaan.


title: Power Rangers Zeo: Battle Racers

text: Kaksinpelissä on mahdollisuus pelata kauden lisäksi yksi vastaan yksi, "Point Racer" jossa voittaja selviää siitä kumpi on vaihtanut enemmän maassa olevien pallojen väriä minuutissa. "Bumber Chase":ssa on tarkoituksena törmäämällä tiputtaa vastustaja alas pelialueelta. "Blaster Master" pelissä puolestaan on tarkoitus ampua palloilta toisen elämänpisteet nollille tietyn ajan sisällä.


title: Kauttakulkusopimus

text: Kauttakulkusopimus on sopimus jonkun alueen läpi suoritettavasta "transito-" eli kauttakulkuliikenteestä. Historiallisessa mielessä "kauttakulkusopimuksella" tarkoitetaan yleensä valtioiden välistä sopimusta, jossa sallitaan vieraan vallan sotilaalliset kuljetukset toisen valtion alueen läpi.


title: Kauttakulkusopimus

text: Historiallisia kauttakulkusopimuksia ovat :


title: Eric Vale

text: Eric Vale (oik. Eric Christopher Johnson, s. 28. huhtikuuta 1974 Grand Prairie, Texas) on yhdysvaltalainen ääninäyttelijä ja käsikirjoittaja, joka tunnetaan parhaiten englanniksi dubatun Dragon Ball Z:n elokuvista ja videopeleistä Trunksin ääniroolista. Hänet tunnetaan myös Sanjin ääniroolista One Piecessa FUNimationin dubbaamana. Hän on myös ääninäytellyt sarjassa Hetalia Axis powers, jossa hän Ameriikka eli Alfred F. Jones


title: Ukrainan kreikkalaiskatolinen kirkko

text: Ukrainan kreikkalaiskatolinen kirkko on yksi idän katolisista kirkoista, jotka noudattavat itäisen kristikunnan teologista, spirituaalista, kanonista ja liturgista perinnettä, mutta jotka kuitenkin pitävät päämiehenään Rooman paavia. Pääasiassa Länsi-Ukrainassa toimineet Venäjän ortodoksisen kirkon seurakunnat, jotka kuuluivat valtiollisesti Puola-Liettuan alaisuuteen, liittyivät vuonna 1596 Brestin unionissa katoliseen kirkkoon.


title: Ukrainan kreikkalaiskatolinen kirkko

text: Brestin unionia on Venäjän ortodoksisessa kirkossa pidetty lähinnä kirkollisena imperialismina ja katolisen kirkon tunkeutumisena ortodoksiselle alueelle. Ukrainan kreikkalaiskatolinen kirkko lakkautettiin pakkotoimin Neuvostoliitossa 1946 ja suuri osa sen varallisuudesta siirrettiin Venäjän ortodoksiselle kirkolle. Ennen lakkauttamista kirkon metropoliitta ja piispat pidätettiin. Lakkauttamista vastustaneet joko surmattiin tai vangittiin - metropoliitta Josif Slipyj vietti vankilassa ja karkotuksessa 18 vuotta, minkä jälkeen hänet karkotettiin Neuvostoliitosta. Kirkko toimi maanalaisuudessa vuosina 1946-1989. Paavi Johannes Paavali II julisti autuaaksi 28 Ukrainan kreikkalaiskatolisen kirkon marttyyria Ukrainan-matkallaan vuonna 2001.


title: Ukrainan kreikkalaiskatolinen kirkko

text: Ukrainan kreikkalaiskatolinen kirkko laillistettiin jälleen Neuvostoliitossa 1989. Ukrainan itsenäistyttyä 1991 varallisuus palautettiin ja nykyään noin 10% Ukrainan miltei 50 miljoonan hengen väestöstä kuuluu Ukrainan kreikkalaiskatoliseen kirkkoon. Metropoliitan istuin päätettiin 2002 siirtää Lvivistä Kiovaan. Nykyinen pääkirkko Kristuksen ylösnousemuksen kirkko vihittiin 2013. Metropoliittana on toiminut vuodesta 2011 Svjatoslav (Ševtšuk).


title: FUNimation

text: Funimation Entertainment (aikaisemmin Funimation Productions) on yhdysvaltalainen televisioiden ja elokuvien tuotantoyhtiö, joka on erikoistunut lisensoimaan englannin kielelle animea ympäri maailmaa. Yhtiön perusti Gen Fukunaga vuonna 1994 ja siitä tuli 11. toukokuuta 2005 Navarre Corporationin tytäryhtiö. FUNimation tunnetaan erityisesti Dragon Ballin dubbaamisesta.


title: FUNimation

text: Funimationilla on vuodesta 2005 lähtien myös oma televisiokanava FUNimation Channel, jolla he esittävät omia lisensoimiaan animeja.


title: Puolan kuningaskunta (1385–1569)

text: Puolan kuningaskunta () oli Puolan kuningasvaltainen valtio vuosina 1385–1569 Jagellojen suvun hallitsijoiden alaisuudessa.


title: Puolan kuningaskunta (1385–1569)

text: Jagellon dynastian aika Puolassa alkoi, kun Liettuan suuriruhtinas Vladislav II Jagello nai Puolan 13-vuotiaan kuningatar Jadwigan ja sai Puolan kruunun. Puolan ja Liettuan personaaliunioni jatkui seuraavien vuosisatojen ajan, kun molemmat valtiot valitsivat monarkeikseen samat Jagellon suvun henkilöt:Kuningaskunnan aika päättyi sen ja Liettuan suuriruhtinaskunnan Lublinin sopimuksella (1569) sopiman kiinteämpään Puolan kuningaskunta ja Liettuan suuriruhtinaskunta -nimiseen valtioliittoon, jota kutsuttiin myös Puola-Liettuaksi.


title: Carl-Heinrich von Stülpnagel

text: Carl-Heinrich Rudolf Wilhelm von Stülpnagel (2. tammikuuta 1886 Berliini – 30. lokakuuta 1944 Plötzenseen vankila, Berliini) oli saksalainen jalkaväenkenraali toisen maailmansodan aikana. Stülpnagel osallistui heinäkuun 20. päivän salaliittoon, jonka tarkoituksena oli tappaa Adolf Hitler ja kaapata valta natsihallinnolta vuonna 1944.


title: Carl-Heinrich von Stülpnagel

text: Kirjoitettuaan ylioppilaaksi Stülpnagel liittyi armeijaan vuonna 1904. Ensimmäisen maailmansodan aikana hän toimi esikuntaupseerina. Sodan jälkeen hän jäi upseeriksi Weimarin tasavallan armeijaan Reichswehriin.


title: Carl-Heinrich von Stülpnagel

text: Stülpnagel oli ottanut etäisyyttä natsismiin jo vuoden 1938 tapahtumista alkaen. Toisen maailmansodan syttyessä Stülpnagel toimi maavoimien päämajoitusmestarina. Hän vastusti voimakkaasti Hitlerin suunnitelmaa hyökätä länteen vuonna 1940. Kun Ranska antautui Saksalle hävittyään kuusi viikkoa kestäneen taistelun Ranskasta, Stülpnagel oli mukana komissiossa, joka otti vastaan antautumisen ja allekirjoitti aselevon.


title: Carl-Heinrich von Stülpnagel

text: Stülpnagel osallistui operaatio Barbarossaan Saksan 17. armeijan komentajana. Hänen johdollaan armeija oli mukana piirittämässä puna-armeijaa Umanilla ja voittamassa Kiovan taistelua. Venäjällä Stülpnagel oli vastuussa myös sotarikoksista, sillä hän allekirjoitti summittaisia siviilien teloitusmääräyksiä kostona partisaanien toimista sekä teki yhteistyötä juutalaisia metsästävien Einsatzgruppen-osastojen kanssa.


title: Carl-Heinrich von Stülpnagel

text: Stülpnagel nimitettiin Ranskan sotilashallinnon johtajaksi helmikuussa 1942. Toimiessaan tässä tehtävässä hän osallistui Hitlerin ja kansallissosialistisen puolueen vastaiseen salaliittoon yhdessä sotilasneuvonantajansa Caesar von Hofackerin kanssa. Hän keskusteli Hitlerin syrjäyttämisestä sotamarsalkka Gerd von Runstedtin kanssa, muta tämä kieltäytyi osallistumasta siihen. Toukokuussa 1944 Stülpnagel keskusteli sotamarsalkka Erwin Rommelin mahdollisuuksista solmia rauha länsivaltojen kanssa. Salaliiton aloittaessa toimintansa Hofacker toimi yhteysupseerina Stülpnagelin ja salaliiton keskushahmon Claus von Stauffenbergin välillä.


title: Carl-Heinrich von Stülpnagel

text: Stülpnagelin rooli heinäkuun 20. päivän salaliitossa oli vangita SS:n upseerit ja Gestapon virkailijat Pariisissa. Kun kävi ilmi, että Hitler olikin jäänyt henkiin, osa salaliittolaiskenraaleista alkoi epäröidä. Stülpnagel yritti houkutella sotamarsalkka Günther von Klugea jatkamaan suunnitelman mukaisesti, mutta tämän kieltäydyttyä Stülpnagel joutui vapauttamaan vankinsa.


title: Carl-Heinrich von Stülpnagel

text: Stülpnagel kutsuttiin Pariisista Berliiniin. Matkalla hän pysähtyi Verdunissa ja ampui itseään päähän Maas-joen rannalla. Laukaus ei ollut kuolettava, mutta hän haavoittui pahasti menettäen näkönsä. Hänet vangittiin. Stülpnagel huusi sotamarsalkka Erwin Rommelin nimeä kipujen ja lääkityksen aiheuttamien harhojen aikana. Tämä seikka saattoi myös Rommelin epäilyksen alaiseksi.


title: Carl-Heinrich von Stülpnagel

text: Kansantuomioistuin tuomitsi Stülpnagelin kuolemaan lyhyen istunnon jälkeen 30. elokuuta 1944. Useiden salaliittolaisten lailla hänet hirtettiin metallivaijeriin Plötzenseen vankilassa Berliinissä. Teloitus kuvattiin Hitlerin katseltavaksi.


title: Rimantadiini

text: Rimantadiini on amiini, joka on adamantaanin johdannainen. Rimantadiinia käytetään toisen adamantaanin aminojohdannaisen amantadiinin tavoin A-viruksen torjuntaan ja hoitoon. Aine estää viruksen lisääntymistä solussa haittaamalla sen erään proteiinin toimintaa.


title: Rimantadiini

text: Rimantadiinia voidaan valmistaa adamantyylimetyyliketonista ja titaani-isopropoksidista natriumborohydridin avulla.


title: Rimantadiini

text: Rimantadiini voi aiheuttaa sivuvaikutuksinaan keskushermoston ja ruuansulatuskanavan oireita. Sivuvaikutukset ovat kuitenkin harvinaisia. Tutkimuksen mukaan sivuvaikutuksia sai iästä riippuen 3,2–12,5 % potilaista, kun heitä hoidettiin rimantadiinilla. Sivuvaikutusten riski oli suurempi iäkkäämmillä potilailla.


title: RIX FM

text: RIX FM on ruotsalainen kaupallinen radioasema, jonka omistaa ruotsalainen Modern Times Group -mediayhtiö. Se on Ruotsin suurin kaupallinen radiokanava ja kuunnelluin SR P4 -paikalliskanavien jälkeen. RIX FM aloitti 1993 nimellä "Radio Rix". 1996 "Z-Radio" yhdistyi Rixin kanssa ja 1999 kanavan nimi muuttui muotoon RIX FM.


title: RIX FM

text: Jos kanavaa verrataan Suomen radiokenttään, se sijoittunee Radio Novan ja NRJ:n välimaastoon. RIX FM:n tunnuslause on "parasta musiikkia juuri nyt" ().


title: RIX FM

text: Kanava lähetti aiemmin myös Ahvenanmaalla. Virolainen Star FM on sen sisarasema.


title: David Copperfield (romaani)

text: David Copperfield on Charles Dickensin romaani, joka ilmestyi 1850. Useimpien Dickensin romaanien tavoin se ilmestyi aluksi sarjana. "David Copperfield" on niin kutsuttu kasvuromaani, joka seuraa päähenkilön elämää syntymästä lähtien. Monet sen tapahtumat ovat peräisin Dickensin omasta elämästä, ja sanotaankin että se on Dickensin romaaneista omaelämäkerrallisin. Vuodelta 1867 olevan painoksen alkusanoissa Dickens kirjoittaa: "... kuten monilla rakastavilla vanhemmilla, minullakin on sisimmässäni lempilapsi. Hänen nimensä on David Copperfield."


title: David Copperfield (romaani)

text:
David syntyy Skotlannin Blunderstonessa. Hänen äitinsä on jäänyt leskeksi kuusi kuukautta ennen Davidin syntymää ja pitää yksin huolta suuresta Rookery-talosta. Seitsemän vuoden päästä Davidin äiti avioituu Edward Murdstonen kanssa. Edward lähettää Davidin pian ankaraan Salem Housen kouluun lähelle Lontoota. Vierailessaan kotona loman aikana hän kuulee äitinsä olevan raskaana.
Davidin äiti ja vauva kuitenkin menehtyvät pian synnytyksen jälkeen ja Davidin isäpuoli päättää lähettää Davidin viinipullotehtaalle, jossa on osaomistajana. Davidin olosuhteet tehtaalla ovat huonot ja lopulta hän päättää karata isän tädin, Miss Betseyn luokse. Matkalla häneltä huijataan matkalaukku mutta hän onnistuu lopulta pääsemään perille Doveriin. Miss Betsey Trotwood käy pitkän huoltajuuskiistan Murdstonien kanssa ja saa lopulta pojan huoltajuuden.


title: David Copperfield (romaani)

text: Saadakseen Davidille hyvän elämän hänen tätinsä lähettää hänet tohtori Strongin kouluun. David valmistuttua hän kosii Dora Spenlow'ta. David on köyhä, joten hänen avioliittoaan Doran kanssa yritetään estellä mutta lopulta he avioituvat. Dora osoittautuu todella huonoksi taloudenpitäjäksi mutta David rakastaa häntä siitä huolimatta.


title: David Copperfield (romaani)

text:
Doran menehtyessä sairauteen David on surullinen ja lähtee matkustelemaan Sveitsiin ja Italiaan. Matkan aikana hän kehittyy kirjailijana ja julkaisee ensimmäisen kirjansa. Kolmen vuoden päästä hän palaa kotiin ja rakastuu Agnesiin mutta on varma, että tämä ei voisi mitenkään rakastaa häntä.
Copperfield kuitenkin tunnustaa rakkautensa, jolloin Agnes kertoo aina rakastaneensa häntä ja he menevät naimisiin ja saavat kolme lasta, joista yksi nimetään Davidin tädin mukaan Betseyksi.


title: Mix Megapol

text: Mix Megapol on ruotsalainen kaupallinen radioasema, joka on osa Bauer Media Groupia. Mix Megapolin soittama musiikki koostuu lähinnä 1980-, 1990- ja 2000-lukujen pophiteistä ja sen tunnuslause on vapaasti käännettynä "sekoitamme päivän hitit ja eilisen parhaat" ("sv. vi blandar dagens hits med det bästa från igår").


title: Mix Megapol

text: Mix Megapol lähetti vuosien 1992 ja 1993 kesinä nimellä Skärgårdsradion (Saaristoradio). 17. tammikuuta 1994 se aloitti viralliset lähetykset nimellä Megapol. 1997 nimi muuttui muotoon Mix Megapol. Nykyisin kanava lähettää 30 eri lähetysalueella Ruotsissa. Suomessa kanavaa voi kuunnella Meri-Lapissa ja Ahvenanmaalla. Kanavaa voi maailmanlaajuisesti kuunnella internetissä ja mobiilissa.


title: Mix Megapol

text: Mix Megapol Luleå kuuluu Meri-Lapissa taajuudella 104,3 MHz. Lähetin sijaitsee Ruotsin Kalixissa Teracomin radio- ja tv-asemalla.


title: Mix Megapol

text: Perjantaina 10. marraskuuta 2017, kanavalta alkoi kuulua terroristijärjestö Isisin rekrytointilaulu "For the sake of Allah". Laulu soi noin 30 minuutin ajan. Bauer Media Groupin viestintäpäällikkö Jakob Gravestam kertoi24Malmö.se -verkkosivuilla, että kyseessä oli jonku piraatti- eli merirosvolähettäjän tunkeutuminen kanavan taajuudelle. Kanava on tehnyt asiasta rikosilmoituksen sekä ilmoittaneet asiasta posti- ja telehallitukseen.


title: Viherkaijanen

text: Viherkaijanen ("Micropsitta finschii") on pienikokoinen melanesialainen kaijalaji. Laji on nimetty Otto Finschin kunniaksi.


title: Viherkaijanen

text: Viherkaijanen on noin 9 cm pitkä ja noin 12 g painava lintu. Sen höyhenpuku on pääosin vihreä, vatsapuolelta vaaleamman vihreä. Pyrstön alapuoli on keltainen. Keskimmäiset pyrstösulat ovat vihertävän siniset mustin kärjin, reunimmaiset mustat, vihreäreunaiset ja niiden kärjessä on keltaiset täplät. Silmän ympärillä oleva paljas alue on koiraalla vaaleanpunainen, naaraalla siniharmaa. Siiven keskimmäiset peitinhöyhenet ovat mustat levein vihrein reunuksin. Nokka on tummanharmaa, iiris oranssinpunainen ja koivet harmaat. Naaraan alanokan tyven höyhenet ovat ruusunpunertavat, koiraalla siniset, ja vatsa on yksivärisen vihreä, koiraalla vatsan keskellä on oranssi laikku. Nuoren linnun nokka on vaaleanharmaa, iiris punaruskea ja silmän ympäryksen paljas alue on harmaa.


title: Viherkaijanen

text: Viherkaijanen elää Papua-Uuden-Guinean itäpuolella olevilla Salomonsaarilla ja Bismarckinsaarilla. Lajista tunnetaan viisi alalajia: nimialalaji "finschii" sekä alalajit "aolae", "tristami", "nanina" ja "viridifrons". Lajin elintavat tunnetaan huonosti. Sen populaatio lienee kooltaan yli 100 000 yksilöä, ja sen elinympäristön laajuus on 20 000–50 000 neliökilometriä.


title: Viherkaijanen

text: Viherkaijaset asuvat alavien maiden trooppisissa metsissä noin kilometrin korkeudelle. Korkeammalla vuoristossa sen sijaan elää vuorikaijanen ("M. bruijnii"). Ne liikkuvat tavallisesti pareittain tai muutaman yksilön parvissa.


title: Viherkaijanen

text: Lajin pesintä tunnetaan huonosti. Pesä on usein puussa olevassa termiittipesässä.


title: Viherkaijanen

text: Viherkaijanen syö luultavasti ainakin siemeniä, sieniä ja jäkälää, mahdollisesti myös hedelmiä sekä hyönteisiä ja niiden toukkia. Se liikkuu puun rungolla kuinka päin haluaa, etsien ruokaa kaarnasta ja kaarnan raoista.


title: Nicola Vizzoni

text: Nicola Vizzoni (s. 4. marraskuuta 1973 Pietrasanta, Luccan maakunta, Italia) on italialainen moukarinheittäjä, olympia- ja EM-mitalisti.


title: Nicola Vizzoni

text: Vizzoni sijoittui seitsemänneksi Sevillan MM-kilpailuissa 1999. Hän voitti hopeaa vuoden 2000 kesäolympialaisissa Sydneyssä tuloksella 79,64. Seuraavana vuonna hän voitti universiadit, oli toinen Välimeren kilpailuissa ja neljäs Edmontonin MM-kilpailuissa tuloksella 80,13.


title: Nicola Vizzoni

text: Vizzoni sijoittui kymmenenneksi Ateenan olympialaisissa 2004 ja yhdeksänneksi Göteborgin EM-kilpailuissa 2006. Hän voitti 2009 Euroopan joukkuemestaruuskilpailujen ja Välimeren kilpailujen moukarinheiton ja sijoittui yhdeksänneksi Berliinin MM-kilpailuissa. Hän sai hopeaa Barcelonan EM-kilpailuissa 2010 tuloksella 79,12. Seuraavan vuoden Daegun MM-kilpailuissa hän oli kahdeksas. Vuonna 2012 hän sijoittui Helsingin EM-kilpailuissa viidenneksi ja Lontoon olympialaisissa kahdeksanneksi.


title: Nicola Vizzoni

text: Vizzoni heitti ennätyksensä 80,50 m Formiassa 14. heinäkuuta 2001.


title: Vuorikaijanen

text: Vuorikaijanen ("Micropsitta bruijnii") on pienikokoinen melanesialainen kaijalaji.


title: Vuorikaijanen

text: Vuorikaijanen on noin 9 cm pitkä ja 12–16 grammaa painava lintu. Koiras ja naaras ovat erivärisiä. Naaraan höyhenpuku on pääosin vihreä, vatsapuolelta vaaleamman vihreä, sen päälaki on tummansininen, otsa ja posket himmeän oranssit, pyrstön alapuoli on keltainen ja silmän ympärys siniharmaa. Koiras on selkäpuolelta vihreä, alapuolelta, päälaelta ja poskista punertava, rinnassa ja kaulan sivuilla on sinistä ja silmän ympärys on vaaleanpunainen. Nokka on sarvenvärinen, iiris ruskea ja koivet harmaat.


title: Vuorikaijanen

text: Vuorikaijanen elää Papua-Uuden-Guinean vuoristoalueilla, Länsi-Irianin saarilla sekä Uuden-Guinean itäpuolella olevilla Salomonsaarilla ja Bismarckinsaarilla. Lajista tunnetaan viisi alalajia: nimialalaji "bruijnii" sekä alalajit "pileata", "necopinata", "rosea" ja "buruensis". Sen populaatio lienee kooltaan yli 100 000 yksilöä, ja sen elinympäristön laajuus on 50 000–100 000 neliökilometriä.


title: Vuorikaijanen

text: Vuorikaijaset elävät vuoristossa 500–2 300 metrin korkeudella. Kuivan kauden alkaessa loka–marraskuussa ne muuttavat alemmaksi. Ne liikkuvat tavallisesti pareittain tai muutaman yksilön parvissa.


title: Vuorikaijanen

text: Lajin pesintä tunnetaan huonosti. Pesä voi olla lahossa puussa tai kannossa, johon emot kaivavat tunnelin perällä olevan pesäkolon, tai puussa olevassa termiittipesässä. Munia on kahdesta neljään.


title: Vuorikaijanen

text: Vuorikaijanen syö ainakin siemeniä, sieniä ja jäkälää, mahdollisesti myös hedelmiä sekä hyönteisiä ja niiden toukkia. Se liikkuu puun rungolla kuinka päin haluaa, etsien ruokaa kaarnasta ja kaarnan raoista.


title: Stargate Universe

text: Stargate Universe on kanadalais-amerikkalaisen "Tähtiportti"-televisiosarjan spin-off, jonka ensimmäinen tuotantokausi alkoi Yhdysvalloissa 2. lokakuuta 2009. "Stargate Universe" ei sijoitu "Stargate Atlantiksen" tavoin osittain alkuperäisessä "Tähtiportti"-sarjassa nähtyihin paikkoihin.


title: Stargate Universe

text: "Stargate Universe" -sarjan kuvaukset alkoivat helmikuussa 2009 The Bridge Studiosissa Vancouverissa ja eri puolilla Brittiläistä Kolumbiaa. Sarjan oli tarkoitus debytoida jo varhain vuonna 2008, mutta tuolloin käynnissä ollut "Tähtiportti"-sarjan elokuvien tuotanto ja käsikirjoittajien lakko viivästyttivät hanketta.


title: Stargate Universe

text: "Stargate Atlantiksen" loppumisen yhteydessä, syyskuussa 2008, käsikirjoittaja Joseph Mallozzi totesi, että uuden sarjan henkilöstökulut ja lisenssimaksut ovat pienemmät, kuin siinä tapauksessa, että entistä olisi jatkettu kuudennelle tuotantokaudelle. Kesällä 2009 tuottaja Brad Wright kertoi kuitenkin, että Universella on jaksoa kohti jopa miljoona dollaria suurempi budjetti kuin Atlantiksessa.


title: Stargate Universe

text: "Stargate Universe" ei menestynyt aikaisempien "Tähtiportti"-sarjojen tapaan, sillä Syfy peruutti sarjan 16.12.2010 toisen tuotantokauden jälkeen.


title: Stargate Universe

text:
"Stargate Universe" seuraa Maasta lähtöisin olevaa sekalaista sotilaiden ja tutkijoiden ryhmää, joka on paetessaan tukikohtaansa kohdistunutta hyökkäystä Tähtiportin läpi päätynyt Muinaisten Destiny-avaruusalukselle, ilman mahdollisuutta palata takaisin. Destiny matkaa vastentahtoisine jäniksineen universumin laitamilla autopilotilla, kartoittaen eri kohteita.
Ryhmän, johtajanaan eversti Everett Young, on päästävä selville aluksen mysteereistä ja etsiä keino palata ehjänä kotiin.


title: Tray Deee

text: Tray Deee (s. Tracy Lamar Davis 27. huhtikuuta 1966, Long Beach) on yhdysvaltalainen rap-artisti. Hän liittyi aluksi Death Row Recordsiin, jonka jälkeen hän siirtyi Snoop Doggin Dogghouse Recordsiin (nyk. Doggystyle Records. Hän liittyi platinaa myyneeseen ryhmään, Tha Eastsidaziin, joka koostui hänestä itsestään Snoop Doggista sekä Goldie Locista.


title: Tray Deee

text: Ennen rap-uraansa hän kuului Insane Crips katujengiin Long Beachilla. 2. helmikuuta 2005 Tray Deee tuomittiin 12 vuodeksi vankilaan murhayrityksestä, koska vuonna 2003 hän ampui kohti vihollisjengiläisiä. Hän on vangittuna Salinas Valley State Prisonissa, joka sijaitsee Kalifornian Soledadissa.


title: Kalkkimaan rautatieasema

text: Kalkkimaan rautatieasema () oli rautatieasema Tornion kunnan Kalkkimaan kylässä Lapin maakunnassa rataosalla . Liikennepaikka palveli pääasiassa Kalkkimaan dolomiittikalkkilouhoksen kuljetustarpeita.


title: Kalkkimaan rautatieasema

text: Kalkkimaan asemarakennuksena toimi Thure Hellströmin suunnittelema laiturirakennus. Rakennus pystytettiin alun perin Näätsaareen vuonna 1927, josta se siirrettiin Kalkkimaalle 1932. Asemarakennus on myöhemmin purettu.


title: Kalkkimaan rautatieasema

text: Kaupallinen tavaraliikenne lakkautettiin yhtä aikaa liikennepaikan kanssa 1. helmikuuta 1982.


title: Luettelo vuoden 1963 miehittämättömistä avaruuslennoista

text: Vuoden 1963 miehittämättömät avaruuslennot muodostuivat 68 onnistuneesta satelliitin laukaisusta ja 27 epäonnistumisesta. Kantorakettien luotettavuus nousi tänä vuonna siedettävälle tasolle.


text: Epäonnistuneet 27 laukaisua koostuivat 17 Yhdysvaltain (15 sotilaallista) avaruusaluksesta ja 10 Neuvostoliiton aluksesta (5 sotilaallista):


title: Hallinnon tietotekniikkakeskus

text: Hallinnon tietotekniikkakeskus (HALTIK tai Haltik) oli vuosina 2008–2016 toiminut valtion virasto, jonka tehtävät oli määrätty valtioneuvoston asetuksella. HALTIKin tehtävänä oli tuottaa sisäministeriön hallinnonalalla tietoteknisiä peruspalveluita, tietotekniikkaan liittyviä asiantuntijapalveluita sekä turvaklusteripalveluja tilaaja-tuottajaperiaatteella. Keskus tuotti palveluita myös muille valtion virastoille ja laitoksille palvelusopimusten perusteella. Tietotekniikkakeskuksella ei ollut valtion budjettitalouden ulkopuolisia asiakkaita.


title: Hallinnon tietotekniikkakeskus

text: HALTIK perustettiin Poliisin tietohallintokeskuksen tilalle 1. maaliskuuta 2008. Sen pääsijaintipaikka oli Rovaniemi. HALTIKin ensimmäisenä johtajana toimi TkT Tuija Kuusisto vuosina 2008–2012. Vuosina 2012–2016 HALTIKin johtajana toimi DI Ilkka Haataja. HALTIKin henkilöstömäärä oli noin 450, joista viraston päätoimipaikassa Rovaniemellä noin 200.


title: Hallinnon tietotekniikkakeskus

text: HALTIK toimi yli neljä vuotta tilapäisissä toimitiloissa. Keskukselle päätettiin rakentaa uudet toimitilat Rovaniemen 14. kaupunginosan Pöyliönvaaran Ojanperälle. Suunnitelmien mukaan Haltikin toimitilat olivat suuruudeltaan noin 6 800 neliötä, ja niiden oli tarkoitus valmistua 1.11.2011 mennessä rakennustöiden alettua keväällä 2009. Peruskivi muurattiin lokakuussa 2010. Lopulta uudet toimitilat saivat nimen Isomus (tarkoittaa isoa kultahippua), ja sen vihkiäisiä vietettiin 13.3.2012. Henkilöstö muutti uusiin toimitiloihin joulukuussa 2011.


title: Hallinnon tietotekniikkakeskus

text: Osa HALTIKin tehtävistä siirtyi Poliisihallituksen, Hätäkeskuslaitoksen ja Rajavartiolaitoksen hoidettaviksi 1. tammikuuta 2016 ja 1. huhtikuuta 2016. Siirtyneet tehtävät olivat niin sanottuja toimialasidonnaisia tehtäviä eli ne liittyivät kiinteästi esimerkiksi poliisin tietojärjestelmien toimintaan. Poliisitoimintaan liittyviä tietoteknisiä palveluita on hoitanut huhtikuun 2016 alusta alkaen Poliisin informaatioteknologiakeskus.


title: Hallinnon tietotekniikkakeskus

text: Valtion perustietotekniikkapalvelut eli niin kutsutut toimialariippumattomat palvelut on keskitetty vuoden 2015 loppuun mennessä Valtion tieto- ja viestintätekniikkakeskus Valtorille. Valtorille siirtyvät myös julkisen hallinnon turvallisuusverkon palvelut vuoden 2016 aikana. Hallinnon turvallisuusverkkotoiminnan tehtävät ja niitä tekevä henkilöstö siirrettiin Haltikista 1.6.2016 Valtoriin, jolloin HALTIK:in toiminta itsenäisenä virastona päättyi. Palvelujen keskittäminen Valtoriin perustuu 1.1.2014 voimaan tulleeseen lakiin valtion yhteisten tieto- ja viestintäteknisten palvelujen järjestämisestä ja 15.1.2015 voimaan tulleeseen lakiin julkisen hallinnon turvallisuusverkkotoiminnasta.


title: Stichodactyla gigantea

text: Stichodactyla gigantea on merivuokko, joka elää vuokkokalojen kanssa symbioosissa.


title: Stichodactyla gigantea

text: "Stichodactyla gigantea" on jättiläismäistä tarkoittavasta tieteellisestä nimestään huolimatta sukunsa pienin laji. Sen runkona on halkaisijaltaan vajaa puolimetrinen, voimakkaasti poimuttunut levy. Sen lonkerot ovat alle sentin mittaisia, tahmeita ja tylppäkärkisiä ja jatkuvassa liikkeessä. Lonkerot ovat vihertäviä tai ruskehtavia, harvoin violetinsävyisiä.


title: Stichodactyla gigantea

text: "Stichodactyla gigantea" on kotoisin Indopasifiselta merialueelta, Punaiseltamereltä ja Salomoninsaarilta. Se elää matalassa vedessä hiekkaisella pohjalla, tyypillisesti laguuneissa.


title: Stichodactyla gigantea

text: Tämä vuokko elää 24-27 °C lämpötiloissa.


title: Stichodactyla gigantea

text: "Zooxanthellae"-panssarisiimalevät elävät merivuokon sisällä endosymbioosissa. Muutamat vuokkokalalajit ja muut koralliahvenet elävät vuokon välittömässä läheisyydessä ja sen lonkeroiden suojassa.


title: Johnny Galecki

text: John Mark ”Johnny” Galecki (s. 30. huhtikuuta 1975 Bree, Belgia) on yhdysvaltalainen näyttelijä. Hänet tunnetaan parhaiten David Healyn roolista komediasarjassa "Roseanne" ja Leonard Hofstadterin roolista komediasarjassa "Rillit huurussa".


title: Johnny Galecki

text: Johnny Galecki syntyi Belgiassa yhdysvaltalaisille vanhemmille isänsä Richard Galeckin ollessa Yhdysvaltain ilmavoimien palveluksessa Belgiassa. Galeckin äiti, Mary Lou, on lainaneuvottelija. Galeckillä on sisko Alison ja veli Nick. Perhe muutti Oak Parkiin, Illinois’hin Galeckin ollessa kolmevuotias. Galecki alkoi esiintyi paikallisessa harrastelijateatterissa seitsemänvuotiaana.


title: Johnny Galecki

text: Yksi Galeckin varhaisimmista elokuvarooleista on elokuvassa "Joulupuu on kärvennetty" (1989), jossa hän esittää Russia. Vuosina 1990–1991 hän esiintyi televisiosarjassa "American Dreamer". Galeckin tunnetuin rooli oli komediasarja "Roseannen" David Healy. Hänen roolinsa oli taiteellisesti lahjakas, kiharatukkainen ja pehmeä-ääninen poikaystävä. Galecki esiintyi sarjassa vuosina 1992–1997. Galecki voitti roolistaan Young Artist -palkinnon vuonna 1994.


title: Johnny Galecki

text: Galecki sai kesällä 1997 roolin elokuvasta "Tiedän mitä teit viime kesänä". Siinä hän näyttelee mustasukkaista luuseria, joka iskee silmänsä Jennifer Love Hewittin näyttelemään tyttöön. Vuonna 1998 hän sai roolin mustasta komediasta "Pasmat sekaisin".


title: Johnny Galecki

text: Galeckin uran nousuputki jatkui elokuvissa "Suicide kings – epätoivoinen salaliitto" ja "Bean – äärimmäinen katastrofielokuva", jossa hän näytteli perheen teinitytön moottoripyöräilevää pahispoikaystävää. Tämä erosi selkeästi aikaisemmista davidhealymaisista rooleista. Tämän jälkeen hän esiintyi "Vanilla Sky" -elokuvassa.


title: Johnny Galecki

text: Galecki on vieraillut televisiosarjan "Kovan onnen kundi" ensimmäisellä tuotantokaudella jaksossa "Golfin lumoissa". Talvi-kevätkaudella 2006–2007 hän esiintyi Broadway-musikaalissa "The little dog laughed", jossa hän esitti miesprostituoitua, Alexia. Tässä näytelmässä hän esiintyi ensimmäistä kertaa alasti julkisuudessa.


title: Johnny Galecki

text: Galeckilla oli cameorooli Will Smithin tähdittämässä elokuvassa "Hancock" vuonna 2008. Hän on esiintynyt omana itsenään kolmessa "Entourage"-sarjan jaksossa.


title: Johnny Galecki

text: Galecki on esittänyt fyysikko Leonard Hofstadteria komediasarjassa "Rillit huurussa" vuodesta 2007. Hän sai roolistaan Primetime Emmy -ehdokkuuden vuonna 2011. Palkinnon voitti hänen vastanäyttelijänsä Jim Parsons.


title: Johnny Galecki

text: Galecki seurusteli kaksi vuotta "Rillit huurussa" -sarjan vastanäyttelijänsä Kaley Cuocon kanssa. Pari erosi ystävinä alkuvuodesta 2010. Galeckin toinen vastanäyttelijä Sara Gilbert on hänen läheinen ystävänsä.


title: Seututie 962

text: Seututie 962 on Kemijärven Vuostimosta Sodankylän Torviseen johtava seututie. Tie haarautuu Kemijärven Vuostimossa valtatieltä 5, kulkee Pyhätunturin ja Luoston kautta ja päättyy Sodankylän Torvisessa valtatien 4 risteykseen. Tien pituus on 53 kilometriä.


title: Numskull

text: Numskull (oik. Garrick Demond Husbands; s. 31. tammikuuta 1971 Oakland, Kalifornia) on yhdysvaltalainen rap-artisti ja Lunizin toinen jäsen. 18-vuotiaana hän esiintyi Dru Downin Fools From Streets LP:llä.


title: Numskull

text: Luniz julkaisi 1995 ensimmäisen albuminsa "Operation Stackola". Se myi platinaa singlen ""I Got 5 On It"" avulla. Vuonna 1997 Luniz julkaisi toisen albuminsa "Lunitik Muzik". Sitä myytiin yli 500 000 kappaletta. Vuonna 2002 Luniz julkaisi albumin "Silver & Black".


title: Numskull

text: Lunizin ulkopuolella Numskull on myynyt yli 3,5 miljoonaa kopiota albumillaan Numworld. Hän kärsi 25 vuoden vankilatuomion raiskauksesta. Numskull pääsi vapaaksi vuonna 2014 istuttuaan 7 vuotta.


title: Grono

text: Grono on kunta Sveitsissä Graubündenin kantonissa Moesan hallintoalueella. Nykyinen Gronon kunta muodostettiin 1.1.2017 yhdistämällä Verdabbion, Leggian ja Gronon kunnat uudeksi Gronon kunnaksi. Vuoden 2016 lopussa näissä kolmessa kunnassa oli yhteensä 1 321 vakinaista asukasta.


title: Grono

text: Grono sijaitsee Ticinojoen sivujoen, Moesan laaksossa. Gronon kylä sijaitsee noin 300 metrin korkeudessa. Kunnan korkein kohta on Piz de Groven (2 694 m mpy.).


title: Grono

text: Grono sijaitsee Bellinzonasta San Bernardinon tunnelin kautta Churiin johtavan moottoritien A13 varrella.


title: Grono

text: Maan lämpöennätys 41,5 °C mitattiin Gronossa 11. elokuuta 2003 poikkeuksellisen kuumana kesänä.


title: Salibandyliigan kausi 2007–2008

text: Kausi 2007–2008 oli salibandyliigan 22. kausi.


title: Salibandyliigan kausi 2007–2008

text: Miesten kausi alkoi 29. syyskuuta 2007 ja päättyi 3. huhtikuuta 2008. Hallitsevana mestarina kauteen lähti SSV, jonka onnistui uusia mestaruutensa voittamalla loppuottelusarjassa Classic otteluvoitoin 3–0. Mestaruus oli SSV:lle kahdeksas ja toinen perättäinen. Lassi Vänttinen voitti sekä runkosarjan että pudotuspelien pistepörssin. Liigakarsinnoissa OLS hävisi FBT Porille, ja näin Pori pelaa liigassa kaudella 2008–2009.


title: Salibandyliigan kausi 2007–2008

text: Naisten kausi alkoi 6. lokakuuta ja päättyi 13. huhtikuuta 2008. Mestarina kauteen lähti Erä III, joka kuitenkin hävisi puolivälierissä NST:lle otteluvoitoin 3–2. Mestaruuden voitti Classic, joka voitti loppuottelusarjassa PSS:n otteluvoitoin 3–2. Runkosarjan pistepörssin voitti Classicin Katriina Saarinen ja pudotuspelien pistepörssin Classicin Anne Suomalainen. Naisten liigaa päätettiin laajentaa kymmenestä joukkueesta kahteentoista. KorsKa kuitenkin joutui karsintoihin häviten siellä SB Vantaalle, ja näin SB Vantaa pelaa kaudella liigaa 2008–2009.


title: Classic Rock

text: Classic Rock on Isosta-Britanniasta kotoisin oleva musiikkiaikakausilehti, joka perustettiin vuonna 1998. Lehdellä oli suurempi levikki kuin "New Musical Express" -lehdellä.


title: Numworld

text: Numworld on rap-artisti Numskullin debyyttialbumi. Se julkaistiin 3. heinäkuuta 2007.


title: J-Kwon

text: Jerrell Jones (s. 28. maaliskuuta 1986 Saint Louis, Missouri), tunnetaan paremmin taiteilijanimellään J-Kwon, on yhdysvaltalainen rap-artisti.


title: J-Kwon

text: J-Kwonin kiinnostus musiikkiin sai alkunsa, kun hän katsoi hip-hop -musiikkivideoita. Hän keskittyi freestyle rap-battleihin.


title: J-Kwon

text: L.A Reid ja tuottaja Jermane Dupri auttoivat Jonesia tulemaan MC:ksi Duprin levy-yhtiöön So So Def. Joka tapauksessa hänen elämänsä oli pahasti raiteiltaan ennen tätä, hänen äiti heitti hänet ulos talosta kun hän oli 12-vuotias, hän rupesi välittämään crackia ja kokaiinia, hän mursi leukansa MC tappelussa. Yhtiö auttoi häntä kääntämään kaiken parhain päin.


title: J-Kwon

text: J-Kwon aloitti räppäämisen paikallisilla Popoyen ja Church's Chikenin parkkipaikoilla. Jermaine Dupri tuotti hänen ensimmäisen albuminsa Hood Hopin. Kyseinen albumi myi yli 650 000 kappaletta ja oli Billboard 200 -listan sijalla 7. Sen ensimmäinen single "Tipsy" oli Billboard Hot 100 -listan sijalla 2 Yhdysvalloissa ja Isossa-Britanniassa sijalla 4.


title: J-Kwon

text: Tipsyn jälkeen julkaistiin single "You & Me", jossa vierailevana artistina oli Sadiyyah. Vähän myöhemmin J-Kwon julkaisi kolmannen singlensä "Hood Hop". Neljännen singlen, "Get XXX'd", hän teki 2005 vuonna elokuvan soundtrackille. Siinä vierailevina artisteina olivat Ebony Eyez ja Petey Pablo.


title: Enmerkar ja Arattan herra

text: Enmerkar ja Arattan herra on sumerilainen myyttinen kertomus, jossa kuvaillaan täydellisen onnen aika ilman riitoja ja raadantaa. Loppu on kuitenkin ihmiskunnalle onneton. Kertomus on noin kaksikymmentä riviä pitkä ja osin aukollinen. Siinä kerrotaan aikanaan vallinneesta onnellisesta rauhan ja turvallisuuden ajasta, jolloin ihmisten ei tarvinnut pelätä sen paremmin toisiaan kuin villieläimiäkään. Myytin mukaan kaikki ihmiset ylistivät yhdessä Enlil-jumalaa yhdellä kielellä. Myytin turmeltuneet loppurivit paljastavat kuitenkin, että veden jumala Enki sekaantui jollakin tavalla ihmisten onnenaikaan ja saattoi sen päätökseensä. Ilmeisesti Enki kyllästyi kateudessaan Enlilin ylivaltaan ja laittoi ihmiset riitelemään ja taistelemaan keskenään, ja samalla ennen yhtenäinen kieli hajosi ja ihmiset alkoivat puhua eri kielillä.


title: Mitsuko Uchida

text: Mitsuko Uchida (; s. 20. joulukuuta 1948) on japanilaissyntyinen pianisti. Hän muutti nuorella iällä vanhempiensa kanssa Wieniin, Itävaltaan, jossa sitten opiskeli. Hän voitti toisen palkinnon kansainvälisessä Frédéric Chopin -pianokilpailussa vuonna 1970.


title: Mitsuko Uchida

text: Mitsuko Uchida on monipuolinen muusikko, jonka keskeisiin saavutuksiin lukeutuvat Mozartin pianosonaattien ja -konserttojen kokonaislevytykset.


title: Risto Korhonen (jääkiekkoilija)

text: Risto Korhonen (s. 27. marraskuuta 1986 Sotkamo) on suomalainen entinen jääkiekkopuolustaja.


title: Risto Korhonen (jääkiekkoilija)

text: Korhonen pelasi C-junioriksi asti kasvattajaseurassaan Kajaanin Hokissa. Hokissa hän pääsi kaudella 2001–2002 pelaamaan jo 15-vuotiaana Suomi-sarjassa kolme peliä. Seuraavat kaudet kuluivat Oulun Kärppien junioreissa. Kauden 2003–2004 päätteeksi Korhonen pelasi alle 18-vuotiaiden MM-kisoissa. Kaudeksi 2004–2005 hänet nostettiin Kärppien liigajoukkueeseen mukaan ja hänestä uumoiltiin yllättäjää, mutta hän ei päässyt yhteenkään SM-liigapeliin, koska takia NHL-pelaajia saapui Eurooppaan pelaamaan kauttaan. Muun muassa Lasse Kukkonen, Janne Niinimaa ja Josef Boumedienne saapuivat kesken kauden NHL-organisaatioista Kärppien puolustukseen. Korhonen pelasi kautensa A-nuorissa.


title: Blyth (yritys)

text: Blyth on aiemmin pörssinoteerattu yhdysvaltalainen koriste-esineitä ja kynttilöitä markkinoiva ja valmistava yritys, jonka on omistanut vuodesta 2015 Carlyle Group. Blyth on Yhdysvaltain suurin kynttilänvalmistaja. Yrityksen toimitusjohtajana toimii Robert B. Goergen.


title: Blyth (yritys)

text: Blythillä on useita tytäryhtiöitä, joista verkostomarkkinointiyhtiö PartyLite toimii myös Suomessa.


title: Uraani-lyijy-ajoitus

text: Uraani-lyijy-ajoitus (U-Pb-ajoitus) on eräs pisimpään käytettyjä ja tarkimpia radiometrisiä iänmääritysmenetelmiä. U-Pb-menetelmällä voidaan ajoittaa näytteitä, joiden ikä vaihtelee yhdestä miljoonasta neljään ja puoleen miljardiin vuoteen. Ajoituksen tyypillinen virhe on 0,1–1 %. Ajoituksessa käytetään tavallisimmin zirkonia, mutta menetelmä sopii myös muutamille muille mineraaleille kuten monatsiitille, titaniitille sekä baddeleyiitille.


title: Uraani-lyijy-ajoitus

text: Uraani-lyijy-menetelmä perustuu kahteen erilaiseen hajoamisreittiin. Ensimmäisessä hajoamiskaskadissa uraani-238 hajoaa lyijy-206:ksi puoliintumisajan ollessa 4,47 miljardia vuotta. Toisessa uraani-235 hajoaa lyijy-207:ksi puoliintumisajalla 704 miljoonaa vuotta. Mikäli ajoituksessa huomioidaan vain toinen näistä reiteistä, sanotaan kyseessä olevan uraani-lyijy-isokronimenetelmän. Zirkoni on otollinen näytemineraali, sillä zirkonikiteiden muodostuessa uraaniatomit sopivat hyvin kidehilaan, mutta lyijy ajautuu tehokkaasti sieltä pois. Siksi voidaan olettaa, ettei tällaisissa kiteissä alun perin ollut lainkaan lyijyä, vaan kaikki siinä oleva lyijy on syntynyt uraanin hajotessa kiteen jo muodostuttua. Zirkoni on myös kemiallisesti ja mekaanisesti hyvin kestävää ainetta, joten kiteet eivät vahingoitu ympäristöoloista helposti. Sen sulamispiste, 900 °C, on korkeampi kuin monilla kivilaaduilla, jolloin edes ympäröivän kallion sulaminen ei välttämättä haittaa ajoitusta.


title: Uraani-lyijy-ajoitus

text: Kahden erilaisen ja toisistaan riippumattoman hajoamisreitin ansiosta näytteen ikä voidaan määrittää kahdella eri tavalla. Ratkaisemalla hajoamiseen kulunut aika "t" joko näytteestä mitatun Pb/U suhteen avulla


title: Thea King

text: Dame Thea King, DBE (26. joulukuuta 1925 – 26. kesäkuuta 2007) oli brittiläinen klarinetisti. Hänen alkuperäinen soittimensa oli piano, jonka soittoa hän opiskeli Royal College of Musicissa. Klarinetinsoittoa hänelle opetti Frederick Thurston, jonka kanssa hän meni naimisiinkin tammikuussa 1953. Thea King jäi kuitenkin leskeksi jo saman vuoden joulukuussa.


title: Thea King

text: King opetti myöhemmällä urallaan itse Royal College of Musicissa ja Guildhall School of Music and Dramassa. Hänestä tehtiin vuonna 1985 Brittiläisen imperiumin ritarikunnan upseeri (OBE) ja vuonna 2001 ritarikomentaja (DBE).


title: Thea King

text: Kingin levyttämän musiikin joukkoon lukeutuu Brahmsin, Crusellin, Finzin ja Stanfordin teoksia. Paitsi solistina, hänet muistetaan myös Englannin kamariorkesterista.


title: Seppo Huhta

text: Seppo Huhta (s. 1953) on freelance-toimittaja ja Espoon kaupunginvaltuuston varajäsen. Aiemmin hän oli Espoon kaupunginvaltuuston jäsen. Hän on ollut myös Uudenmaan liiton maakuntavaltuutettu ja Espoon kaupunginhallituksen jäsen. Hän on HOK-Elannon hallintoneuvoston jäsen.


title: Seppo Huhta

text: Huhta työskenteli MTV3:n uutisankkurina vuosina 1993–2003. Hän oli Kokoomuksen ehdokas vuoden 2004 eurovaaleissa. Vuoden 2011 eduskuntavaaleissa Huhta oli perussuomalaisten ehdokas Uudenmaan vaalipiirissä ja sai 1 433 ääntä.


title: Seppo Huhta

text: Maaliskuussa 2016 Huhta arvosteli voimakkaasti Tieto lisää tuskaa -seminaarissa Ylen uutis- ja ajankohtaistoimintaa väittäen sen valjastetun monikulttuurisuuden, yleisen unelmahötön, vihreiden ja vasemmistoliittolaisten mielipiteiden ja ajatusten vaikuttamiskanavaksi.


title: Seppo Huhta

text: Toukokuussa 2016 Huhta herätti huomiota tuomitsemalla monikulttuurisen pesäpallotapahtuman ihmetellen kuinka suomalaisesta pesäpallosta voi vääntää monikulttuurisen tai islamilaisen. Huhta kommentoi vihreiden Facebook-sivulla: "Ihan oikeasti rakkaat vihreät, eikö teillä ole mitään tolkkua. Seuraavaksi varmaankin saamme teiltä kutsun ’sinivalkoiseen’ kivitykseen?"


title: Seppo Huhta

text: Huhdan aortta repesi elokuussa 2016 ja hän joutui teho-osastolle useaksi päiväksi ja oli vähällä kuolla.


title: Seppo Huhta

text: ”Hoitelehan turkkilainen asia kuntoon ensin Turkissa ja tule sitte tänne huuteleen”, kirjoitti  Huhta turkkilaissyntyisen kansanedustajan Ozan Yanarin Facebook-sivulle 14.2.2017. ”Turkkilainen puuttu(u) meidän avioliittolakiimme niin se on paksua.” Yanar oli arvostellut perussuomalaisten yritystä kaataa tasa-arvoinen avioliittolaki eduskunnassa. Kärhämän tultua julkisuuteen Huhta kieltäytyi selittämästä lausuntojaan.


title: Seppo Huhta

text: Perussuomalaisten jakautumisen jälkeen Huhta liittyi valtuustossa sinisen tulevaisuuden valtuustoryhmään.


title: Dafne Fernández

text: Dafne Fernández (s. 31. maaliskuuta 1985 Madrid, Espanja) on espanjalainen näyttelijä. Hän on näytellyt muun muassa "Serranon perheessä" Tetén serkkua Lunaa.


title: Antti Haajanen

text: Antti Haajanen (s. 10. syyskuuta 1974 Karhula) on suomalainen urheilutoimittaja. Hän opiskeli Texasin yliopistossa radio- ja tv-alaa vuosina 1995–1996. Vuodesta 1994 lähtien hän työskenteli MTV3:n urheilutoimittajana. Hän oli "Tulosruudun" urheiluankkuri ja toimi Formula 1 -lähetysten varikkotoimittajana vuosina 2001–2002. Sittemmin Haajanen selosti alppihiihtoa ja freestylea. Hän toimi vuoden 2016 syksyyn asti MTV Sportin toimituspäällikkönä ja MTV Sport Uutisten päätoimittajana, jonka jälkeen Haajanen siirtyi Discovery Networks Finlandin urheilupäälliköksi. Hän aloitti tehtävässä 1. syyskuuta 2016.


title: Antti Haajanen

text: Haajanen on toiminut juontajana myös Radio Novalla ja Kiss FM:llä.


title: Antti Haajanen

text: Hänellä on vaimo sekä kolme lasta ja he asuvat Espoossa.


title: Siaminlahti

text: Siaminlahti rajautuu Etelä-Kiinan mereen, joka on Tyynenmeren osa. Lahtea reunustavat Kambodža, Thaimaa ja Vietnam. Lahden pohjoiskärki on Bangkokinlahti, johon Bangkokin lähellä laskee Chao Phraya -joki. Siaminlahden leveys on noin 500–560 ja pituus 725 kilometriä. Merialueen pinta-ala on noin 320 000 km².


title: Siaminlahti

text: Lahden etelärajan muodostaa linja, joka kulkee Etelä-Vietnamissa Mekong-joen suun eteläpuolella sijaitsevasta Bai Bungin niemestä Kota Barun kaupunkiin Malesian rannikolle.


title: Siaminlahti

text: Viimeisen jääkauden keskivaiheilla Siaminlahtea ei ollut, koska merenpinta oli niin matalalla, että alue kuului Chao Phrayan jokilaaksoon.


title: Siaminlahti

text: Siaminlahti on melko matala: sen keskisyvyys on 58 metriä, ja syvin kohta on 85 metriä. Siksi vesi vaihtuu hitaasti, ja jokien voimakas virtaus aiheuttaa sen, että lahden suolapitoisuus on pieni, 3,05–3,25 %, ja se on hyvin sedimenttipitoinen. Lahteen virtaa suolapitoisempaa (3,4 %) vettä Etelä-Kiinan merestä vain syvemmissä kohdissa. Suolaisempaa vettä on ainoastaan keskussyvänteessä, jonka syvyys on yli 50 m. Siaminlahden tärkeimmät joet laskevat Bangkokinlahti: Chao Phraya ja sen sivuhaara Tha Chin joki, Mae Klong ja Bang Pakong. Lisäksi vähäisempi Thaimaan Tapijoki laskee Siaminlahden lounaisosassa olevaan Bandoninlahteen.


title: Siaminlahti

text: Veden trooppisen lämpötilan vuoksi Siaminlahdessa on runsaasti koralliriuttoja ja siten useita sukelluskeskuksia. Matkailijat suosivat erityisesti Ko Samuin saarta Surat Thanin maakunnassa ja Pattayaa Chonburin maakunnassa, kun taas Ko Tao on sukellusmatkailijoiden suosiossa.


title: Siaminlahti

text: Lahdessa on öljyä ja maakaasua Thaimaan ja Kambodžan aluevesillä. Kalastus on merkittävä elinkeino, mutta lahden ekosysteemi on kärsinyt saasteista ja kalasto ylikalastuksesta.


title: Siaminlahti

text: Malesialla, Thaimaalla ja Vietnamilla on Siaminlahden alueella aluekiistoja. Malesia ja Thaimaa ovat päättäneet yhdessä kehittää kiisteltyä aluetta.


title: Marlo Koponen

text: Marlo Koponen (s. 13. joulukuuta 1986 Imatra) on suomalainen jääkiekkopuolustaja, joka pelaa Mestis-joukkue Imatran Ketterässä. Hän toimii joukkueen varakapteenina. Koponen on pelityyliltään peruspuolustaja.


title: Marlo Koponen

text: Koponen on Saimaan Pallon kasvatti ja pelannut juniorina myös itävaltalaisessa Wiener Eislöwenissä sekä Yhdysvalloissa Dallas Ice Hawksin ja Coppell Cowboysin joukkueissa. Kaudella 2007–2008 hän pelasi ensimmäiset miesten pelinsä Mestis-joukkue Heinolan Kiekossa. Koponen palasi kasvattajaseuraansa SaiPaan ja siirtyi sen SM-liigajoukkueeseen koeajan kautta ja sai sopimuksen kevääseen 2010 saakka syksyllä 2008. Koponen sai tulokaskaudellaan 2008–2009 yllättävän paljon vastuuta SM-liigasta loukkaantumisten myötä ja pelasi 47 runkosarjaottelua tehoin 0+3=3.


title: Marlo Koponen

text: Kaudella 2009–2010 Koponen jäi pienempään rooliin ja haki pelituntumaa myös yhteistyöjoukkueesta Mikkelin Jukureista muutaman Mestis-kamppailun verran. Hän teki SM-liigassa 37 ottelussa tehot 0+1=1. Tammikuussa 2010 Koponen teki kaksivuotisen jatkosopimuksen SaiPan kanssa.


title: Marlo Koponen

text: Kaudella 2010–2011 Koponen pelasi SaiPassa vain 19 runkosarjaottelua tehoin 0+2=2. Hän pelasi ison osan kaudestaan lainalla Jukureissa, joita Koponen vahvisti kauden loppuun asti. Hän voitti kauden päätteeksi Mestis-hopeaa. Saman vuoden huhtikuussa Koponen purki yhteisymmärryksessä sopimuksensa SaiPan kanssa ja teki kesäkuussa vuoden mittaisen sopimuksen TuTon kanssa. Maaliskuussa 2012 hän teki vuoden mittaisen jatkosopimuksen joukkueen kanssa.


title: Marlo Koponen

text: Koponen kuului kaudella 2012–2013 TuTon suurimpiin onnistujiin hyvän oman pään pelaamisensa ansiosta. Hänen kauden ainoa maalinsa syntyi kevään 2013 pudotuspeleissä. Koponen jakoi lukemalla +21 koko Mestiksen tehotilaston voiton Jukurien Turo Asplundin kanssa ja voitti Jari Hirsimäki -palkinnon. Hän voitti kauden päätteeksi myös Mestis-pronssia. Kaudeksi 2013–2014 Koponen siirtyi 1+1-vuotisella KooKoohon. Hän nousi joukkueen varakapteeniksi ja voitti kauden päätteeksi Mestiksen-mestaruuden. Toukokuussa 2014 KooKoo käytti Koposen sopimuksessa olleen option ja teki vuoden mittaisen jatkosopimuksen hänen kanssaan.


title: Marlo Koponen

text: Kaudella 2014–2015 Koponen voitti KooKoon sisäisen tehotilaston sekä runkosarjassa lukemalla +24 että pudotuspeleissä lukemalla +10. Hän voitti kauden päätteeksi Mestis-hopeaa. Toukokuussa 2015 Koponen teki vuoden mittaisen jatkosopimuksen SM-liigaan nostetun KooKoon kanssa. Hän onnistui tekemään liigauransa avausmaalin lopulta kauden 2015–2016 toisella kierroksella uransa 105. SM-liigaottelussaan 12. syyskuuta 2015 Saimaan Palloa vastaan. Koponen teki kauden aikana kaikkiaan 45 runkosarjaottelussa tehot 2+2=4, jotka on hänen SM-liigan yhden kauden ennätyksensä.


title: Marlo Koponen

text: Koponen oli kauden 2015–2016 jälkeen ilman sopimusta, kunnes hän palasi kauden 2016–2017 kynnyksellä KooKoohon kuukauden mittaisella sopimuksella paikkaamaan Julius Nyqvistin ja Robin Jacobssonin loukkaantumisia. Lyhyen sopimuksensa päätyttyä Koponen siirtyi marraskuussa loppukauden sopimuksella Tanskan Metal Ligaenin Gentofte Starsiin. Hän voitti siellä kauden päätteeksi hopeaa. Kesäkuussa 2017 Koponen teki joukkueen kanssa vuoden mittaisen jatkosopimuksen. Kaudella 2017–2018 hän oli Starsin tehokkain puolustaja tehoilla 2+15=17, kunnes tammikuussa 2018 Koponen vaihtoi loppukaudeksi samassa liigassa pelaavaan Herning Blue Foxiin. Vastaavasti Blue Foxista Starsin suuntaan siirtyi Koposen maanmies Eetu Vento. Koponen voitti kauden päätteeksi hopeaa.


title: Marlo Koponen

text: Kaudeksi 2018–2019 Koponen palasi kotiseudulleen Etelä-Karjalaan ja siirtyi kaksivuotisella sopimuksella Mestis-joukkue Imatran Ketterään. Hänet nimettiin joukkueen varakapteeniksi.


title: Staying Alive

text: Staying Alive on jatko-osa vuonna 1977 ilmestyneelle elokuvalle "Saturday Night Fever – lauantai-illan huumaa". Elokuvan pääosissa ovat tanssija Tony Maneron roolissa John Travolta, Jackien roolissa Cynthia Rhodes sekä Lauran roolissa Finola Hughes. Elokuvan ohjaaja ja yksi käsikirjoittajista on Sylvester Stallone.


title: Staying Alive

text: Elokuvan nimi tulee BeeGees -yhtyeen kappaleesta "Stayin' Alive", joka oli edeltävän, "Saturday Night Fever" -elokuvan tunnusmelodia. Melodia soi myös tämän elokuvan loppukohtauksessa. Staying Alive on yksi kahdesta Stallonen käsikirjoittamasta elokuvasta, joissa hän ei itse esiinny (lukuun ottamatta pientä cameo roolia).


title: Staying Alive

text: Kuusi vuotta Saturday Night Feverin jälkeen nyt 25-vuotias entinen "disco-kuningas" Anthony "Tony" Manero on muuttanut Brooklynistä Manhattanille ja työskentelee pienellä klubilla tarjoilijana ja tanssinopettajana yrittäen samalla saada paikkaa Broadwaylta jostain modernista tanssi-show’sta ja sitä myötä saada kuuluisuutta.


title: Staying Alive

text: Irtautuminen vanhoista kuvioista ja perheestä Brooklynissa näyttäisivät saaneen Tonyn aikuistumaan ja hioneen tämän persoonaa. Tämä näkyy eritoten puheen siistiytymisenä ja alkoholin karttamisena. Myös Brooklynin aksentti on puheesta poissa. Mutta aivan kaikki asenneongelmat eivät ole poissa. Eritoten kaksoisstandardit suhteessa viimeisimpään tyttöystävään, Jackieen (Cynthia Rhodes) ovat yhä voimissan. Vaikka Tony antaa itselleen luvan tapailla muita naisia, hän on perin ärtynyt heti kun näkee Jackien muiden miesten seurassa.


title: Staying Alive

text: Olessaan katsomassa show’ta, jossa Jackiella on pieni sivurooli, hän kiinnittää huomionsa show’n tähtitanssijaan, varakkaaseen englantilaiseen Lauraan (Finola Hughes). Tonyn vieteltyä Lauran ja vietettyä yön tämän kanssa, Lauralle Tony oli vain yhden yön suhde. Laura perustelee ratkaisuaan toteamalla että kaikki hyväksikäyttävät kaikkia - eli Tony hyväksikäytti häntä vain saadakseen roolin hänen viimeisimmässä show’ssaan.


title: Staying Alive

text: Jackie on tyytymätön siihen, miten Tony kohtelee häntä. Jackie on myös vokalistina paikallisessa bändissä ja koska ei koe voivansa luottaa Tonyyn, hän ryhtyy suhteeseen bändinsä toisen kitaristin (Frank Stallone) kanssa ja tämä vain kiukustuttaa Tonya entisestään. Koko kolmikko yrittää päästä mukaan Broadway esitykseen "Satan's Alley". Muille lankeaa pieni sivurooli, kun taas Laura saa jälleen kerran naispääosan roolin. Jackie saa vihdoin tarpeekseen siitä, että on Tonylle vain se toiseksi paras vaihtoehto ja jättää hänet. Tämä saa Tonyn ymmärtämään kuinka törkeää hänen käytöksensä on ollutkaan.


title: Staying Alive

text: Tony kävelee yössä Manhattanilta vanhoille kulmilleen Brooklynissa ja sivuuttaa myös vanhan kantakapakkansa, "The 2001 Odyssey" diskon josta nyt on tullut homobaari. Myöhemmin Tony vierailee myös äitinsä (Julie Bovasso) luona ja pyytää anteeksi aiempaa itsekästä käytöstään. Anteeksipyynnöstä huolimatta äiti selittää Tonylle että juuri itsekeskeisen käytöksensä avulla Tony on päässyt eroon vanhoista mihinkään johtamattomista kuvioistaan Brooklynissa. Tämän jälkeen Tony suuntaa takaisin Manhattanille sopiakseen välinsä Jackien kanssa. Samaan aikaan produktion edistyessä Tony ja snobistinen Laura pysyvät etäisissä ja jossain määrin vihamielisissäkin väleissä.


title: Staying Alive

text: Nähdessään itselleen aukeavan mahdollisuuden korvata miespääosan esittäjä, Tony pyytää Jackien avukseen harjoittelemaan tiettyä ohjelmanumeroa. Lauralle on suorastaan inhottava ajatus, että Tonyn kaapatessa miespääosan, hän joutuukin nyt tanssimaan hänen kanssaan. Huolimatta vihanpidostaan, Tony ja Laura tanssivat erinomaisesti yhteen. Ensi-illassa Tony kuitenkin röyhkeästi poikkeaa käsikirjoituksesta ja suutelee Lauraa. Tämä kuitenkin torjuu Tonyn ja raapii jopa Tonyn kasvoja. Tony kuitenkin hoitaa lopun performanssista ilman lisä hässäköitä ja saa yleisön ja muut tanssijat haltioihinsa. Esityksen jälkeen Tony pyytää anteeksi käytöstään Jackielta ja he palaavat yhteen. Tämän jälkeen Tony poistuu näyttämön ovesta ja aivan kuten "Saturday Night Feverin" aloituskohtauksessa, kävelee yksin Times Squaren halki huokuen itseluottamusta.Elokuvan lipputulot Yhdysvalloissa nousivat liki 65 miljoonaan dollariin. Summa on hieman vähemmän kuin mitä edeltävä "Saturday Night Fever" sai vuonna 1977 (94 miljoonaa dollaria), mutta silti Staying Alive on vuoden 1983 kymmenen parhaiten tuottaneen elokuvan joukossa.


title: Staying Alive

text: Huolimatta kassamenestyksetään elokuva sai kriitikoilta varsin murskaavat arvostelut. Vuonna 2006 Entertainment Weekly kutsui elokuvaa jopa "kaikkien aikojen huonommaksi jatko-osaksi".


title: Staying Alive

text: Golden Raspberry Awardin perustaja John Wilson listasi elokuvan 100 kaikkien aikojen parhaan huonon elokuvan joukkoon kirjassaan "The Official Razzie Movie Guide "


title: Staying Alive

text:
Elokuvan soundtrack julkaistiin vuonna 1983 ja sen pääasiallinen esittäjä on BeeGees. Levyn A-puolella on viisi täysin uutta BeeGeesin kappaletta sekä editoitu versio nimikappaleesta Stayin' Alive. B-puolen kappaleet esittää sekalainen joukko artisteja mutta kuudesta kappaleesta neljä on sanoittanut Frank Stallone, Sylvester Stallonen veli.
Soundtrack ylsi Sveitsissä jopa listaykköseksi ja saavutti kakkossijan Italiassa ja Japanissa. Yhdysvalloissa levyn paras listasijoitus oli kuudes ja Englannissa neljästoista. Kaikkiaan levyä myytiin maailmanlaajuisesti 4,5 miljoonaa kappaletta. Levy oli myös viimeinen, minkä BeeGees teki RSO levymerkille.


title: Staying Alive

text: Kaikki kappaleet esittää BeeGees ja tekijät ovat Barry, Robin ja Maurice Gibb


title: Elmeri Kaksonen

text: Elmeri Kaksonen (s. 12. helmikuuta 1987 Savonlinna) on suomalainen jääkiekkoilija, joka edustaa SM-liigajoukkue Saimaan Palloa. Hän toimii joukkueen varakapteenina. Kaksonen on pelipaikaltaan vasen laitahyökkääjä. Hänet on tunnettu puolustavana hyökkääjänä, joka saa useimmiten myös alivoimavastuuta. Kaksonen on kohotettu varakapteeniksi sekä Ville Kohon tuuraajaksi, eli tilapäiseen kapteeniuteen.


title: Elmeri Kaksonen

text: Kaksonen on Savonlinnan Pallokerhon kasvatti. Hän aloitti jääkiekkoilun 7-vuotiaana. Kaksonen siirtyi B-juniori-ikäisenä Saimaan Palloon kaudeksi 2004–2005. Hän debytoi SM-liigassa kaudella 2007–2008, jolloin Kaksonen nousi loukkaantumissuman aikana SaiPan kokoonpanoon ja pelasi 26 runkosarjaottelua tehopistein 1+1=2. Hän pelasi ensimmäisen SM-liigaottelunsa 7. joulukuuta 2007 vieraissa Tampereen Ilvestä vastaan. Kaksonen teki liigauransa avausmaalin 19. helmikuuta 2008 Hämeenlinnan Pallokerhoa vastaan. Hänen osumansa jäi SaiPan 3–0-voittoon päättyneen ottelun avaus- ja voittomaaliksi. Kaksonen teki joukkueen kanssa kaksivuotisen jatkosopimuksen tammikuussa 2008. Hän vahvisti kauden aikana myös SaiPan A-nuoria kevään 2008 karsintasarjassa, jonka pistepörssin Kaksonen voitti tehoilla 4+6=10.


title: Elmeri Kaksonen

text: Kaudella 2008–2009 Kaksonen pelasi SM-liigassa vain 30 runkosarjaottelua polvivammojen takia. Hän joutui joulukuussa 2008 viikoiksi sivuun. Kaksonen pelasi kuntouduttuaan yhden ottelun lainalla Mestis-joukkue Kotkan Titaaneissa tammikuussa 2009, mutta hän loukkasi toisen polvensa viikkoa myöhemmin. Kaudella 2009–2010 Kaksonen pelasi SM-liigassa 47 runkosarjaottelua tehden kuusi syöttöpistettä. Hän pelasi syyskauden aikana myös kolmen ottelun verran lainalla Mikkelin Jukureissa. Huhtikuussa 2010 Kaksonen teki kaksivuotisen jatkosopimuksen SaiPan kanssa.


title: Elmeri Kaksonen

text: Kaudella 2010–2011 Kaksonen murtautui SaiPan SM-liigakokoonpanoon. 14. marraskuuta 2010 hän teki Tapparaa vastaan ensimmäisen SM-liigamaalinsa kahteen vuoteen. Kaudella 2011–2012 Kaksonen teki läpimurtonsa SM-liigassa ja teki runkosarjassa tehot 11+14=25.


title: Elmeri Kaksonen

text: Toukokuussa 2012 Kaksonen teki kolmivuotisen sopimuksen Tapparan kanssa. Hän otti alkukaudella 2012–2013 kuitenkin takapakkia urallaan, mutta paransi otteitaan kauden edetessä. Yhteensä Kaksonen teki kauden aikana 53 runkosarjaottelussa tehot 5+6=11 ja 15 playoff-ottelussa viisi syöttöpistettä. Hän voitti kauden päätteeksi SM-hopeaa. Kaudella 2013–2014 Kaksonen onnistui tekemään 30 pelaamassaan runkosarjaottelussa vain kaksi tehopistettä, mutta kevään 2014 pudotuspelien 18 ottelussa niitä syntyi kolme. Hän pelasi kauden aikana myös kolme ottelua lainalla Mestis-joukkue Lempäälän Kisassa. Kaksonen voitti Tapparassa kauden päätteeksi SM-hopeaa, kuten myös seuraavan kauden 2014–2015 päätteeksi. Helmikuussa 2015 hän teki kaksivuotisen jatkosopimuksen joukkueen kanssa.


title: Elmeri Kaksonen

text: Kesken kauden 2015–2016, tammikuun 2016 lopulla Kaksonen kuitenkin purki sopimuksensa Tapparan kanssa ja palasi kevääseen 2017 asti ulottuvalla sopimuksella SaiPaan. Kevään 2016 pudotuspeleissä hän oli joukkueen paras maalintekijä Chad Raun kanssa tehtyään kuudessa puolivälieräottelussa kaksi osumaa. Marraskuussa 2016 Kaksonen jatkoi sopimustaan SaiPan kanssa kahdella vuodella kevääseen 2019 saakka. Kauden 2016–2017 lopulla hän joutui erikoiseen tilanteeseen oltuaan loukkaantumissuman ja siirtotakarajan siirtojen myötä SaiPan ainoa hyökkääjä, joka esiintyi myös kauden avauskokoonpanossa. Ennen runkosarjan kolmanneksi viimeistä 9. maaliskuuta 2017 pelattua ottelua Kaksonen oli joukkueen ainoa hyökkääjä, joka oli onnistunut kauden aikana maalinteossa. Hän oli myös mm. pelannut SM-liigassa 405 runkosarjaottelua enemmän kuin kokoonpanon toiseksi kokenein hyökkääjä Teemu Lämsä (uran 46. ottelu). Runkosarjan päätyttyä Kaksonen oli SaiPan tehokkain kauden päätöskierroksella terveenä ollut pelaaja tehoilla 7+10=17.


title: Elmeri Kaksonen

text: Kaudella 2017–2018 Kaksonen teki SM-liigan yhden kauden piste-ennätyksensä tehoilla 12+18=30, joilla hän oli SaiPan kolmanneksi paras pistemies Cody Kunykin kanssa.


title: Günther Niethammer

text: Günther Niethammer (28. syyskuuta 1908 Waldheim, Saksa – 14. tammikuuta 1974 Morenhoven) oli saksalainen lintutieteilijä.


title: Günther Niethammer

text: Niethammer aloitti eläintieteen opinnot Tübingenissä ja jatkoi niitä Leipzigissa 1929–1932. Hänen väitöskirjansa vuonna 1933 käsitteli lintujen anatomiaa ja histologiaa. Hän työskenteli sittemmin sekä Berliinin, Bonnin että Wienin museoissa. Hän kirjoitti yhdessä Erwin Stresemannin kanssa kolmiosaisen "Handbuches der deutschen Vogelkunde" 1937–1942. Yhdessä Urs N. Glutz von Blotzheimin ja Kurt M. Bauerin kanssa Niethammer kirjoitti lintutieteen perusteoksiin kuuluvan 14-osaisen teoksen "Handbuch der Vögel Mitteleuropas" (1966–).


title: Günther Niethammer

text: 1937 Niethammer liittyi SS-joukkoihin ja 1940 Waffen-SS-joukkoihin yleten Obersturmführeriksi. Hän palveli Auschwitzissa 1940–1942 ja kirjoitti 1942 artikkelin alueen linnustosta "Beobachtungen über die Vogelwelt von Auschwitz".


title: Günther Niethammer

text: Niethammer sai professorin viran Bonnista 1957. Hän oli Saksan lintutieteellisen yhdistyksen (Deutschen Ornithologen-Gesellschaft) puheenjohtaja 1968–1973.


title: Günther Niethammer

text: Niethammer nimesi linnuista muun muassa kauluskiitäjän ("Streptoprocne zonaris") alalajin "kuenzeli".


title: Kaunis Sabrina

text: Kaunis Sabrina ("Sabrina") on Billy Wilderin vuonna 1954 ohjaama romanttinen komedia, jonka pääosissa näyttelevät Audrey Hepburn, Humphrey Bogart ja William Holden. Elokuva on voittanut yhden Oscarin puvustuksesta.


title: HAT-P-11b

text: HAT-P-11b on pieni, vain noin 25 Maan massainen eksoplaneetta ja ensimmäinen ylikulkumenetelmällä koskaan löydetty kuumien neptunusten luokkaan kuuluva planeetta. Löytö julkaistiin 3. tammikuuta 2009. HAT-P-11b kiertää 38 parsekin etäisyydellä sijaitsevaa spektriluokan K4 kääpiötähteä HAT-P-11 kiertoajan ollessa vajaa viisi Maan vuorokautta.


title: HAT-P-11b

text: Planeetan löysi unkarilainen HATNet-projekti, joka käyttää planeettojen etsimiseen kuutta täysautomaattista teleskooppia.


title: HAT-P-11b

text: Kulkiessaan keskustähtensä editse planeetta aiheuttaa 4,2 millimagnitudin suuruisen himmentymän. Tämä on toistaiseksi himmein koskaan planeetan löytymiseen johtanut ylikulku. Planeetan rata on melko eksentrinen ("e" = 0.2). Planeetta aiheuttaa keskustähteen noin 11m/s suuruisen huojunnan, mutta tähden aktiivisen kromosfäärin vuoksi sitä on hyvin vaikea havaita säteisnopeusmittauksin.


title: Home Insurance Building

text: Home Insurance Buiding oli vuonna 1885 rakennettu Chicagossa sijainnut rakennus. Se oli maailman ensimmäinen rakennus, josta käytettiin nimitystä pilvenpiirtäjä. Rakennuksessa oli kymmenen kerrosta ja se oli 42 metriä korkea vuoteen 1891 asti, jolloin siihen lisättiin kaksi kerrosta. Korotuksen jälkeen rakennus oli 55 metriä korkea.


title: Home Insurance Building

text: Home Insurance Buildingin suunnitteli ja rakennutti yksi Chicagon koulukunnan perustajista, William LeBaron Jenney. Rakennuksen takaseinät olivat muurattuja kantavia seiniä ja kadunpuoleisiin seiniin oli muurattu terästä, joka vahvisti seinää ja mahdollisti siten suurempien aukkojen jättämisen ikkunoita varten. Ikkunat asennettiin syvennyksiin ja se sai rakennuksen vaikuttamaan korkealta. Ulkopinta rapattiin paloturvallisuuden lisäämiseksi.


title: Home Insurance Building

text: Home Insurance Building oli ensimmäinen rakennus, joka oli tuettu sekä sisä- että ulkopuolelta. Rakennus purettiin vuonna 1931 ja sen tilalle rakennettiin LaSalle Bank Building.


title: Urs N. Glutz von Blotzheim

text: Urs Noël Glutz von Blotzheim (18. joulukuuta 1932) on sveitsiläinen eläintieteilijä. Glutz von Blotzheim on Bernin yliopiston emeritusprofessori ja asuu Schwyzissä. Hän kirjoitti yhdessä Günther Niethammerin ja Kurt M. Bauerin kanssa lintutieteen suurteoksen, 14-osaisen "Handbuch der Vögel Mitteleuropas" (1966–). 1960-luvulla hän kirjoitti teoksen "Die Brutvögel der Schweiz".


title: Melkola

text: Melkola on kylä Vaskiolla, Luoteis-Salossa. Melkolan keskusalue sijaitsee Pitkäojantien varrella Halikonjoen laaksossa, mutta suuri kyläalue jatkuu luoteeseen aina Kumioon saakka.


title: Melkola

text: Valtaosa Melkolasta on mäkistä metsämaata ja suota. Suurimmat tilat ovat Melkola ja Saarimäki kylän eteläosassa ja luoteessa Kannisto. Melkolan etelä- ja pohjoisosat ovat suhteellisen tasaista viljelysmaata. Kylän etelärajana on Halikonjokeen laskeva Alustaoja syvässä uomassaan.


title: Melkola

text: Melkolasta on löydetty kivikautinen asuinpaikka. Itse kyläkin on ollut jo kauan asutettuna, sillä se on luokiteltu verokirjoissa vanhimman asutuksen kantakyliin. Isojako toteutettiin 1780–1781, muttei sillä ollut vaikutusta kylän rakenteeseen, sillä kylässä oli vain Melkolan kantatila sekä pari torppaa. Välillä Melkola on toiminut Wiurilan kartanon ulkotilana.


title: John Haugland

text: John Didrik Haugland (s. 23. syyskuuta 1946 Stavanger, Norja) on entinen ralliautoilija. Erityisen hyvin hänet tunnetaan toiminnastaan Škodan tehdaskuljettajana 1970-luvulla. Haugland aloitti uransa vuonna 1965 ja saavutti uransa aikana yli 100 luokkavoittoa. Hän kilpaili kaikkiaan 27 kaudella, joista neljällä sijoittui kymmenen parhaan joukkoon.


title: John Haugland

text: Haugland tuli tunnetuksi ennen kaikkea menestyksestään Škoda 130RS:n kuljettajana.


title: John Haugland

text: Ralliuransa jälkeen Haugland on ollut mukana ralliautojen kehitystyössä sekä kouluttamassa nuoria kuljettajia. Hänen oppilainaan ovat olleet muun muassa Petter Solberg, Richard Burns ja Alister McRae.


title: HMS Gloucester (62)

text: HMS Gloucester (viirinumero 62) oli Britannian kuninkaallisen laivaston Gloucester-luokan (osa "Town"-luokkaa) kevyt risteilijä. "HMS Gloucester" rakennettiin Devonportin telakalla. Sen köli laskettiin 22. helmikuuta 1936 ja alus laskettiin vesille 19. lokakuuta 1937. Alus valmistui 31. tammikuuta 1939.


title: HMS Gloucester (62)

text: "HMS Gloucester" määrättiin valmistuttuaan Itä-Intian vesille, jossa se oli 4. Risteilijäviirikön lippulaiva toisen maailmansodan syttymiseen saakka. Sodan sytyttyä "HMS Gloucester" siirrettiin Intian Valtamerelle ja joulukuussa Simonstowniin Etelä-Afrikkaan Force I:hin, jonka tehtävänä oli estää saksalaisten kaapparien toiminta. Tässä tehtävässä ei aluksella ollut taistelutoimintaa.


title: HMS Gloucester (62)

text: "HMS Gloucester" liitettiin osaksi vara-amiraali Andrew Cunninghamin Välimeren laivaston 7. Risteilijäviirikköä toukokuussa 1940.


title: HMS Gloucester (62)

text: "HMS Gloucester" oli suojaamassa 28. kesäkuuta Maltan saattuetta, kun se sai käskyn osallistua kolmesta italialaisesta hävittäjästä kootun huoltosaattueen pysäyttämiseen (Espero-saattue).


title: HMS Gloucester (62)

text: "HMS Gloucester" suojasi 7. heinäkuuta Aleksandriasta Maltalle matkaavaa saattuetta, kun se joutui Italian ilmavoimien pommikoneiden hyökkäyksen kohteeksi. Aluksen komentosiltaan osui, jolloin aluksella kaatuivat kapteeni F R Garside (CBE), komentaja J R D'Aeth, komentajakapteenit Churchill ja Lindsay sekä 14 muuta miehistönjäsentä. Vaurioiden vuoksi alusta ei enää kyetty ohjaamaan sillalta ja aluksen ohjattavuus palasi vasta, kun komentajakapteeni Reginald P Tanner otti käyttöön perän ruorihuoneen. Alus kuitenkin kykeni pysymään saattueen mukana ja osallistui 9. heinäkuuta Calabrian taisteluun. Taistelun jälkeen osasto liittyi Maltalla olleisiin saattueisiin ja palasi 13. heinäkuuta Aleksandriaan.


title: HMS Gloucester (62)

text: Välimerellä alus osallistui myös operaatioihin itäisellä Välimerellä sekä Aegean merellä vuoden 1940 loppuun mennessä.


title: HMS Gloucester (62)

text:
Operaatio Excessiin kuuluvien Maltan saattueita suojatessaan 11. tammikuuta 1941 alukseen osui pommi, joka ei kuitenkaan räjähtänyt. Alus osallistui Matapanin taisteluun maaliskuussa ja Afrikan rannikon kohteiden tulittamiseen useita kertoja huhtikuussa. "HMS Gloucester"iin osui uudelleen lentopommi Maltalla 30. huhtikuuta, mutta vauriot eivät olleet pahoja.
"HMS Gloucester" osallistui Kreetan taisteluun. Ollessaan "HMS Fijin" kanssa suorittamassa tehtävää 22. toukokuuta 1941 alus joutui pommituksen kohteeksi. Pommittavina joukkoina olivat Syöksypommitusrykmentti 2:n (St.G 2) Junkers Ju-87B Stukat sekä I ja II/LG 1:n (Kevyt lentorykmentti) Junkers Ju-88 koneet Eleusiksen kentältä. Pommituksessa siihen osui neljä pommia ja kolme pommia osui aluksen lähistölle. Alus jouduttiin hylkäämään ja se upposi pian sen jälkeen. Aluksen upotessa hukkui 722 miestä 807 hengen miehistöstä.


title: Hi Line Subdivision

text: Hi Line Subdivision, myös Hi Line Route, on BNSF Railwayn omistama, ylläpitämä ja operoima rautatieosuus Montanan osavaltiossa Yhdysvalloissa. Rataosuus alkaa Havren kaupungin länsipuolella sijaitsevasta Pacific Junctionista, ja jatkuu Shelbyn, Cut Bankin, Glacier Parkin, Essexin ja Beltonin kautta Whitefishin kaupunkiin. Alun perin rataosan rakensi Great Northern Railway, ja sen rakennustyöt aloitettiin 1. elokuuta 1890.


title: Hi Line Subdivision

text: Rataosan pituus on 403 kilometriä, ja se ylittää Kalliovuoret 1 529,5 metrin korkeudella merenpinnasta.


title: Hi Line Subdivision

text: Hi Line Subdivision on tunnettu jylhistä maisemistaan. Sen korkein kohta sijaitsee Marias Pass -nimisessä solassa. Rataosuus Shelbystä Whitefishiin valittiin myös yhdeksi kuudesta Microsoft Train Simulator -tietokonesimulaattorin mukana toimitettavista reiteistä.


title: Hi Line Subdivision

text: Rataosuus on pääasiassa tavaraliikenteen käytössä, ja se on osa BNSF Railwayn Chicagon ja Seattle sekä Vancouverin välistä päärataa. Tavaraliikenne radalla on erittäin vilkasta. Henkilöjunia liikennöi kansallinen henkilöliikenneyhtiö Amtrak, ja intercityjuna "Empire Builder" liikennöi rataosalla kerran päivässä kumpaankin suuntaan.


title: Numerus

text: Numerus oli sotilasyksiköistä käytetty nimitys Rooman valtakunnan armeijassa. Nimi "numerus" tarkoitti vain "yksikköä", ja niillä ei ollut legioonien tapaan standardoitua organisaatiota. Numerus-joukkoja alettiin perustaa Trajanuksen tai Hadrianuksen aikana rajavyöhykkeille.


title: Numerus

text: Nimeä numerus käytettiin jo aikaisemmin. Esimerkiksi Caesar käyttää sitä kuvaamaan "joukkoa sotilaita". Toisella vuosisadalla perustettiin rajavyöhykkeille numerus-joukkoja. Esimerkiksi Germaniassa oli useita "numeri Brittonum", joiden sotilaat tulivat eri heimoista Brittein saarilta. Numerus-joukkojen nimet oli usein annettu sotilaiden kotipaikan ja nykyisen sijoituspaikan mukaan. Esimerkiksi "Numerus Palmyrenorum Porolissensium" oli yksikkö, jonka sotilaat olivat kotoisin Palmyrasta ja joka oli sijoitettu Porolissumiin Daciaan. Joidenkin numerusten alkuperä saattoi olla tilapäisissä joukoissa, jotka olivat ottaneet osaa johonkin sotaan. Numerukset vaihtelivat kooltaan ja ne organisoitiin tehtävän mukaan. Eräs numerus oli kooltaan yli 1000 miestä.


title: Numerus

text: Numerusta johti yleensä kenturio, tuolloin he saivat tilapäisen tittelin nimeltä "praepositus". Joskus numeruksen johtaja sai tittelin "curator". Kolmannella vuosisadalla numeruksia johti yleensä prefekti tai tribuuni.


title: Ultra High Definition Television

text: Ultra High Definition Television (UHDTV) (tai Ultra HDTV, 4320p, ja Ultra High Definition Video (UHDV)) on kokeellinen digitaalisen videon formaatti, jota tällä hetkellä ajavat Japanin NHK, Sky Broadcasting ja RAI.


title: Ultra High Definition Television

text: Uuden formaatin näyttöresoluutio on 7680 × 4320 pikseliä – neljä kertaa niin leveä ja korkea kuin tämän hetkinen täysi teräväpiirto (1920 × 1080 pikseliä). Japanilaisen sanomalehden Yomiuri Shimbunin mukaan Japanin sisäisten asioiden ja kommunikaation ministeri aloittaa yhteistyön kehittääkseen teknologian SVH:lle siinä toivossa, että he asettavat uuden standardin UHDTV ja että tällä resoluutiolla aloitettaisiin lähetykset vuonna 2020.


title: Ultra High Definition Television

text: Koska formaatti (esitystapa) on vielä hyvin kokeellinen, NHK:n tutkijoiden täytyi rakentaa oma prototyyppinsä itse. Kun järjestelmää esiteltiin syyskuussa 2003, he käyttivät 16 HDTV-kameraa kuvatakseen 18-minuuttisen testivideon.


title: Ultra High Definition Television

text: Kamera itsessään rakennettiin neljästä 2.5 tuuman (64mm) CCD-kennosta, joiden resoluutio oli vain 3840 x 2048. Käyttämällä kahta CCD:tä vihreälle ja yhtä sekä punaiselle että vihreälle, he käyttivät "spatial pixel offset metodia" ("spatiaalinen kuvapisteensiirtomenetelmä") saadakseen kuvan 7680 x 4320 resoluutioon.


title: Ultra High Definition Television

text: Hiljattain Aptina Imagin ilmoitti uudesta CMOS kuvansensorista, joka on erityisesti suunniteltu NHK:n UHDTV projektille.


title: Ultra High Definition Television

text: Järjestelmää esiteltiin vuoden 2005 "Expossa", Aichissa, Japanissa, "NAB Show:ssa" vuonna 2006 ja 2007 konferensseissa, Las Vegas ja International Broadcastin Conventionissa (IBC) vuonna 2006 ja 2008, Amsterdamissa, Hollannissa sekä "Consumer Electronics Show" tapahtumassa vuonna 2009.


title: Ultra High Definition Television

text: Marraskuussa 2005 NHK esitteli livekuvaa UHDTV 260 kilometrin matkan päästä käyttäen kuituoptista verkkoa. Käyttäen dense wavelength division multiplex ("tiheä aallonpituuhakokanavointi) -teknologiaa tiedonsiirtonopeudeksi saatiin 24 Gbit/s [datasiirtonopeusyksikköinä] yhteensä 16 eri aallonpituuden signaalilla.


title: Ultra High Definition Television

text: 31. joulukuuta 2006, NHK esitteli suoraa lähetystä 11.4m näytölle Osakassa, Japanissa. NHK:n kehittämällä videokoodekilla (video-kooderi-dekooderi) 24 Gbit/s siirtonopeudesta aina 180–600 Mbit/s siirtonopeuteen. Myös ääni pakattiin 28Mbit/s 7-28 Mbit/s. Jos kuvaa ja ääntä ei pakattaisi, 20 minuutin lähetys edellyttäisi noin 4 teratavua muistitilaa.


title: Ultra High Definition Television

text: Kolme standardia, jotka koskevat UHDTV:ta:


title: Ultra High Definition Television

text: Myös News Corporationin omistama satelliittitelevisioyhtiö Sky on ilmeisesti kiinnostunut teknologiasta. Vuoden 2008 IBC:ssä Japanin NHK, Italian RAI, BBC, RTE, Sony, Samsung ja Panasonic (monine yhtiötovereineen) esittelivät UHDTV -teknologiaa ensimmäisellä julkisella reaaliaikaisella lähetyksellä Lontoosta konferenssipaikalle Amsterdamiin.


title: Ultra High Definition Television

text:
Teknologiaa esiteltiin myös BBC:n Mediakeskuksessa, Länsi-Lontoossa lokakuun alussa vuonna 2008. BBC on myös tutkinut, voitaisiinko sen Dirac-koodekkia käyttää UHDTV kanssa.Virallisia sivustoja
Video
Artikkeleita


title: Bill Cobbs

text: William Fransisco ”Bill” Cobbs (s. 16. kesäkuuta 1935 Cleveland, Ohio, Yhdysvallat) on yhdysvaltalainen näyttelijä. Hänet tunnetaan muun muassa elokuvista "Bird" (1988), "Bodyguard" (1992) ja "The Final Patient" (2005) sekä televisiosarjoista "The Drew Carey Show", "Kunnian miehet", "", "C.S.I.", "NYPD Blue", "Mullan alla", "Muukalaiset", "Äärirajoilla", "Teho-osasto", "Kauas pois", "Kate ja Allie" ja "October Road".Bill Cobbs syntyi ja kasvoi Clevelandissa, Ohiossa. Amatöörinäyttelijänä hän aloitti kaupungin Karamu House Theatherissa Ossie Davisin näytelmässä "Purlie Victorius". Cobbs oli teknikkona ilmavoimissa kahdeksan vuotta, hän työskenteli myös IBM:llä. Vuonna 1970 35-vuotias Cobbs muutti New Yorkiin saadakseen töitä näyttelijänä. Vapaa-aikanaan Cobbs harrastaa musiikkia, lukemista, rumpujen soittoa ja golfia.


title: RMS Majestic (1914)

text: RMS Majestic oli Hampurissa vuonna 1922 valmistunut laiva. Ensimmäinen sille annettu nimi oli SS "Bismarck".


title: RMS Majestic (1914)

text: Hamburg America Line tilasi "Bismarckin" Blohm & Vossin Hampurin telakalta. Sen köli laskettiin vuonna 1913 telakkanumerolla 214, ja se laskettiin vesille 20. kesäkuuta 1914 kumminaan kansleri Bismarckin lapsenlapsi, kreivitär Hannah von Bismarck. Vain viikkoja vesillelaskun jälkeen syttynyt ensimmäinen maailmansota keskeytti aluksen rakennustyöt. Aluksen maatessa telakalla osa sen messinki- ja kupariosista käytettiin muihin tarpeisiin.


title: RMS Majestic (1914)

text: Saksa allekirjoitti 28. kesäkuuta 1919 Versaillesin sopimuksen, johon liittyvän sotakorvaussopimuksen mukaan "Bismarck" ja "Imperator" luovutettaisiin Englantiin korvauksena "Britannicin" ja "Lusitanian" tuhoamisesta. Aluksen rakennustyötä jatkettiin Harland and Wolffin telakan valvonnassa. Sen valmistumista viivästytti 5. lokakuuta 1920 aluksella syttynyt tulipalo, jota aluksi epäiltiin telakkatyöläisten tahallaan sytyttämäksi. Epäilysten hälventämiseksi telakan 1 200 työntekijää saattoivat aluksen valmiiksi ennätysajassa.


title: RMS Majestic (1914)

text: Britannian hallitus tarjosi helmikuussa 1921 "Bismarckia" White Star Linelle ja Cunardille. White Star Line osti "Bismarckin". Maailman suurin laiva valmistui 28. maaliskuuta 1922, ja sen vastaanotti aluksen ensimmäinen päällikkö Bertram Hayes. Alus aloitti kymmenpäiväiset koeajot Irlanninmerellä 1. huhtikuuta 1922. Sen jälkeen alus nimettiin 12. huhtikuuta uudelleen, ja siitä tuli "Majestic".


title: RMS Majestic (1914)

text: RMS "Majestic" lähti 10. toukokuuta 1922 neitsytmatkalleen, reitille Southampton–Cherbourg–New York. "Majestic" kunnostettiin vuonna 1928, ja vuonna 1934 White Star Line ja Cunard yhdistyivät muotoon Cunard White Star ltd. "Majestic" teki 12. helmikuuta 1936 viimeisen matkan reitillä Southampton–Cherbourg–New York. 15. toukokuuta "Majestic" oli jo myyty romutettavaksi.


title: RMS Majestic (1914)

text: Amiraliteetti osti aluksen ennen sen romuttamista, ja se siirrettiin Britannian laivaston koulutusalukseksi nimellä HMS "Caledonia". Aluksen savupiippuja lyhennettiin hieman yläosistaan, mutta alus pysyi White Star Linen väreissä. HMS "Caledonia" lähti 23. huhtikuuta 1937 uuteen tukikohtaansa. Siihen mahtui 1 500 kadettia. Syyskuussa 1939 alus oli määrä korjata, mutta se vapautettiinkin palveluksesta. HMS "Caledoniassa" syttyi 29. syyskuuta tulipalo, ja se upposi kiinnityspaikalleen. Se myytiin maaliskuussa 1940 lopullisesti romutettavaksi.


title: Hoodoo

text: Hoodoo on afroamerikkalainen kansantaikuuden muoto. Hoodoo on useiden kulttuurien ja magiaoppien sekoitus, ja se lainaa monista afrikkalaisperäisistä, Amerikan alkuperäisasukkaiden ja eurooppalaisten uskomuksista, traditioista ja grimoireista. Vaikka hoodoo on monikulttuurinen ilmiö, sen menestyksen syynä pidetään voimakasta kristinuskon symbolien hyödyntämistä menoissaan.


title: Hoodoo

text: Sana "hoodoo" dokumentoitiin ensimmäistä kertaa 1875, jolloin se luokiteltiin substantiiviksi tai transitiiviseksi verbiksi. Hoodoolla kuvataan yleensä maagista loitsua tai maagista juomaa, mutta sitä voidaan käyttää myös adjektiivina osallistujasta maagiseen menoon. Hoodoo tunnetaan myös nimellä "conjure".


title: Pinokkion uudet seikkailut

text: Pinokkion uudet seikkailut ("The New Adventures of Pinocchio") on vuonna 1999 valmistunut brittiläis-saksalais-yhdysvaltalaisena yhteistyönä tehty elokuva. Se on jatkoa elokuvalle Pinokkion seikkailut ja tapahtuu noin pari vuotta ensimmäisen osan tapahtumien jälkeen. Siinä Pinokkio on teini-ikäiseksi kasvanut oikea poika, joka pinnaa koulusta päästäkseen jo ensimmäisessä osassa nähdyn ystävänsä Lampunsydämen kanssa karnevaaleihin. Pojat ostavat karnevaaleista taikajuomaa, joka vaikuttaa aluksi hämmästyttävältä, mutta myöhemmin tekee tuhoisia muutoksia. Elokuvan pääosissa nähdään Udo Kier ja Martin Landau. Elokuvaa ei tule sekoittaa Disneyn Pinocchioon.


title: Ed Horowitz

text: Ed Horowitz on yhdysvaltalainen elokuvakäsikirjoittaja. Hän sai vuoden 1995 Razzie Awardin vuoden huonoimmasta käsikirjoituksesta elokuvaan "Vaarallisella alueella" yhdessä Robin U. Russinin kanssa.


title: Ed Horowitz

text: Hän on kirjoittanut elokuvaan "Meet Wally Sparks" (1997) soundtrackin "Have Faith".


title: Concepción (tulivuori)

text: Concepción on Nicaraguassa sijaitseva tulivuori, joka muodostaa yhdessä toisen Maderas -nimisen tulivuoren kanssa Ometepen saaren Nicaraguajärvessä.


title: Concepción (tulivuori)

text: Concepción sijaitsee saaren luoteisosassa ja on aktiivinen kerrostulivuori. Vuoden 1883 jälkeen se on purkautunut vähintään 30 kertaa, viimeksi 2009. Lisäksi on joitakin epävarmoja tietoja. Concepción purkautuu yleensä tihein väliajoin tapahtuvin suhteellisen vaatimattomin räjähdyksin. Tyypillisesti purkauksen räjähtävyyttä kuvaava VEI-indeksi on 1–2. Vuoren huippukraatterista pohjoiseen on aktiivisia fumaroleja.


title: Concepción (tulivuori)

text: Concepción kohoaa 1 579 metriä Nicaraguajärven pinnan yläpuolelle. Se on järvessä sijaitsevista vuorista prominenssiltaan maailman suurin.


title: Robin U. Russin

text: Robin U. Russin on yhdysvaltalainen elokuvatuottaja ja -käsikirjoittaja. Hän sai yhdessä Ed Horowitzin kanssa vuoden 1995 Razzie Awardsin vuoden huonoimmasta käsikirjoituksesta elokuvaan "Vaarallisella alueella", eikä hän ole kyseisen elokuvan jälkeen käsikirjoittanutkaan.


title: Viljo Korpela

text:
Viljo Arvid Korpela (20. lokakuuta 1894 Kuorevesi – 6. toukokuuta 1987 Mänttä) oli suomalainen jääkärimajuri.
Hänen vanhempansa olivat maanviljelijä Otto Korpela ja Amalia Salmia. Hänet vihittiin avioliittoon vuonna 1922 Lilja Maria Lenkkerin kanssa.


title: Viljo Korpela

text: Korpela erosi Jyväskylän klassillisesta lyseosta kuudennelta luokalta jääkäriliikkeeseen liittymisen vuoksi. Hän suoritti seitsemännen luokan samassa koulussa vuonna 1929. Hän oli komennettuna Harjoituseskadroonaan Helsinkiin vuonna 1919 sekä suoritti taktiikan soveltamiskurssin Suojeluskuntain päällystökoulussa vuonna 1926 sekä Sotakorkeakoulun yleisen osaston vuosina 1931–1933.


title: Viljo Korpela

text: Korpela liittyi vapaaehtoisena Saksassa sotilaskoulutusta antavan jääkäripataljoona 27:n 4. komppaniaan 25. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän suoritti myös vuonna 1917 Polangenissa järjestetyn erikoiskurssin (pommarikurssi).


title: Viljo Korpela

text: Korpela saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan aluksi joukkueenjohtajaksi 7. jääkäripataljoonan 1. komppaniaan josta hänet siirrettiin 25. maaliskuuta 1918 alkaen 4. Jääkärirykmentin 11. jääkäripataljoonan 2. komppaniaan ja edelleen 10. huhtikuuta 1918 alkaen 8. jääkäripataljoonan 1. komppaniaan. Hän otti osaa sisällissodan taisteluihin kaakkoisrintamalla muun muassa Sirkiänsaarella.


title: Viljo Korpela

text: Sisällissodan jälkeen Korpela palveli nuorempana upseerina 4. Jääkärirykmentistä muodostetussa Jääkäripataljoona 4:ssä (nimettiin myöhemmin Jääkäripataljoona 2). Rykmentistä hänet siirrettiin 6. elokuuta 1918 Vuoristoprikaatin polkupyöräosastoon, josta edelleen 23. marraskuuta 1918 alkaen Sortavalan rajavartioryhmään, missä hän toimi aluksi aliupseerikurssin johtajana ja myöhemmin 9. komppanian päällikkönä. Korpela siirrettiin 2. huhtikuuta 1919 Keski-Suomen rykmenttiin, missä hänet määrättiin 16. kesäkuuta 1919 alkaen komppanian päälliköksi ja 25. tammikuuta 1921 alkaen 3. konekiväärikomppanian päälliköksi.


title: Viljo Korpela

text: Armeijasta hänet komennettiin 15. tammikuuta 1925 ja lopulta siirrettiin 15. toukokuuta 1925 alkaen suojeluskuntajärjestöön. Suojeluskuntajärjestössä hänet sijoitettiin aluksi paikallispäälliköksi Hämeenlinnan suojeluskuntaan, missä hän joutui samalla hoitamaan myös Hämeenlinnan suojeluskuntapiirin I alueen päällikön tehtävissä. Edellä mainittuun tehtävään hänet nimitettiin 1. heinäkuuta 1925. Hämeenlinnasta hänet siirrettiin 1. marraskuuta 1928 Kymenlaakson suojeluskuntapiirin I alueen päälliköksi. Suojeluskuntajärjestöstä hän erosi 31. joulukuuta 1928 ja palasi armeijan palvelukseen ja hänet sijoitettiin 7. lokakuuta 1929 alkaen Kenttätykistörykmentti 1:een talouspäällikön apulaiseksi. Kenttätykistörykmentistä hänet siirrettiin 1. heinäkuuta 1933 yleisesikuntaupseeriksi Tuusulan sotilaspiirin esikuntaan ja 24. huhtikuuta 1934 alkaen Jyväskylän sotilaspiirin esikuntaan. Korpela nimitettiin 23. heinäkuuta 1936 esikuntapäälliköksi Keski-Suomen sotilasläänin esikuntaan ja 8. huhtikuuta 1937 Helsingin autokomppaniaan. Armeijasta hän erosi sairauden takia 9. heinäkuuta 1937.


title: Viljo Korpela

text: Korpela osallistui talvisotaan ylimääräisten harjoitusten (YH) aikana Jyväskylän sotilaspiirin ja virkaatekevänä sotilasläänin komentajana sekä Keuruun suojeluskuntapiirin päällikkönä. Välirauhan aikana hän jatkoi samassa tehtävässä, kunnes jatkosodan puhjetessa hänet siirrettiin Pirkka-Hämeen suojeluskuntapiirin päälliköksi. Hänet kotiutettiin vuonna 1942 ja sen jälkeen hän toimi monissa valtiollisissa ja kunnallisissa luottamustehtävissä muun muassa valtionverolautakunnan puheenjohtajana vuosina 1944–1947 sekä toimi edustajana Tampereen liikennealueen seutusuunnitteluliitossa vuosina 1954–1969.


title: Viljo Korpela

text: Korpela toimi Keski-Suomen rykmentin kunnianeuvoston jäsenenä vuonna 1923 ja 3. Divisioonan kunniatuomioistuimen varajäsenenä vuosina 1935–1936 sekä toimi Tuusulan varuskunnan komendanttina vuosina 1930–1931.


title: Mutual Broadcasting System

text: Mutual Broadcasting System oli yhdysvaltalainen vuosina 1934–1999 toiminut radioverkko. Toisin kuin kolme muuta valtakunnallista verkkoa (NBC, CBS, ABC), se toimi alkuvaiheessa osuuskuntamallin mukaisesti ja se oli asemamäärältään verkoista suurin. Muissa verkoissa verkko toimitti ohjelmiston verkkoon kuuluville asemille, Mutualissa asemat vaihtoivat omaa ohjelmatuotantoaan muiden asemien kanssa.


title: Mutual Broadcasting System

text: Vuonna 1953 General Tire osti Mutualiin kuuluvat asemat, ja Mutualista tuli sen tytäryhtiö. Mutual menetti osuuskuntamallinsa viisi vuotta myöhemmin General Tiren myytyä sen uudelle omistajalle. Mutualin omistaja vaihtui useaan kertaan, kunnes Westwood One hankki sen omistukseensa vuonna 1985 39 miljoonan dollarin kauppahinnalla. Westwood One lakkasi käyttämästä Mutual Broadcasting Systemin nimeä vuonna 1999.


title: Mutual Broadcasting System

text: Verkon alkuaikojen ohjelmistosta tunnetuimpia ovat radiokuunnelmasarjat The Shadow ja The Lone Ranger. Myöhemmiltä vuosilta tunnetuimpien joukkoon kuuluvat Larry Kingin ja Jim Bohannonin keskusteluohjelmat.


title: Matt Reeves

text: Matthew George Reeves (s. 27. huhtikuuta 1966 Rockville Centre, New York, Yhdysvallat) on yhdysvaltalainen elokuvaohjaaja, -käsikirjoittaja ja -tuottaja.


title: Matt Reeves

text: Reeves muutti nuorena Los Angelesiin ja kuvasi siellä kaveriporukkansa kanssa pikkuelokuvia. Hän voitti vuoden 2008 Filmmaker’s Showcase Awardin.


title: Salaisen agentin tunnustukset

text: Salaisen agentin tunnustukset (Confessions of a Dangerous Mind) on vuonna 2002 julkaistu George Clooneyn ohjaama elokuva. Elokuva perustuu TV-visailumoguli Chuck Barrisin omaelämäkertaan. Chuck Barris on muun muassa "The Dating Game" (Napakymppi) ja "The Gong Show" kaltaisten TV-visailujen luoja, jonkä väitetään toimineen palkkamurhaajana CIA:lle 1960- ja 1970-luvuilla.


title: Uutishuone

text: Uutishuone on Yle TV1:n Kotikatsomon kevään 2009 kausisarja. Sarjassa on 12 osaa, joista ensimmäinen esitettiin 5. tammikuuta ja viimeinen 23. maaliskuuta.


title: Uutishuone

text: Uutishuone sijoittuu vuosille 1968–1979 sen aikaiseen Yleisradion televisiouutistoimitukseen. Sarja seuraa toimituksessa työskentelevien toimittajien elämää, jonka taustana ovat sen aikaiset tapahtumat ja uutiset.


title: Uutishuone

text:
Sarjan ovat käsikirjoittaneet Kaisa Pylkkänen ja Pentti Halonen, ohjannut Lauri Nurkse ja tuottanut Jarowskij.
Sarjan tunnuskappaleen "Yhdessä yössä" esittää Vuokko Hovatta. Sarjan musiikin on säveltänyt Pessi Levanto. Tunnusmusiikin lisäksi sarjassa käytettiin muuhun suomalaiseen draamaperinteeseen verrattuna erityisen paljon sarjan kuvaaman ajan laulettua musiikkia.


title: Uutishuone

text: Yleisradion uutistoimituksessa 1967–1981 toimitussihteerinä työskennellyt Olli Kiiskinen syytti 2009 sarjan käsikirjoittajia ideavarkaudesta. Kiiskinen oli kirjoittanut "Uutishuone"-nimisen muistelmakäsikirjoituksen joka on ollut saatavissa Kiiskisen verkkosivuilla osoitteessa www.uutishuone.com. Televisiosarjan toisen käsikirjoittajan Kaisa Pylkkäsen mukaan televisiosarja ei perustunut Kiiskisen muistelmatekstiin vaikka sitä olikin käytetty yhtenä lähteenä.


title: Eric Bogosian

text: Eric Bogosian (24. huhtikuuta 1953 Woburn, Massachusetts) on yhdysvaltalainen näyttelijä ja näytelmäkirjailija, joka tunnetaan parhaiten näytelmästään "Talk Radio" ja sen pohjalta tehdystä samannimisestä elokuvasta vuodelta 1988. Bogosian on tehnyt myös muita näytelmiä, erityisesti yhden näyttelijän monologiesityksiä itselleen. Hänen näytelmistään tehtyjä elokuvia ovat myös "Sex, Drugs, and Rock & Roll" (1990) ja "SubUrbia" (1997). Elokuva "Mall" (2014) perustuu hänen samannimiseen romaaniinsa.


title: Eric Bogosian

text: Bogosian syntyi armenialaistaustaiseen perheeseen Massachusettsin osavaltiossa. Hänen äitinsä oli kampaaja ja isä kirjanpitäjä. Bogosian opiskeli Chicagon yliopistossa 1971–1973 ja Oberlin Collegessa Ohion Oberlinissa vuonna 1976.


title: Eric Bogosian

text: Bogosian on vuodesta 1980 ollut naimisissa ohjaaja Jo Bonneyn kanssa. He asuvat New Yorkissa ja heillä on kaksi yhteistä lasta.


title: Lauri Koskinen

text: Lauri Kustaa Koskinen () oli suomalainen jääkäri ja vauhdittoman korkeushypyn suomenmestari.


title: Lauri Koskinen

text: Lauri Koskisen vanhemmat olivat paperimestari Vihtori Koskinen ja Loviisa Vilhelmiina Tasala. Koskinen vihittiin avioliittoon vuonna 1922 Katri Maria Jussilan kanssa.


title: Lauri Koskinen

text: Koskinen kävi Helsingin teollisuuskoulun ja Tampereen teknillistä opistoa, missä hän suoritti sähköteknillisen osaston kurssin vuonna 1919. Opintojaan hän jatkoi teknillisessä opinnoissa Saksassa vuosina 1912–1913.


title: Lauri Koskinen

text: Hän liittyi vapaaehtoisena Saksassa sotilaskoulutusta antavan jääkäripataljoona 27:n pioneerikomppaniaan 5. helmikuuta 1916, josta hänet siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella.


title: Lauri Koskinen

text: Hän sai myös jääkäriaikanaan lentäjä koulutuksen niiden muutaman jääkärin ohella Schaulenissa vuonna 1917. Hänet siirrettiin pataljoonan täydennysjoukkoon 18. joulukuuta 1917 ja laskettiin edelleen siviilitöihin Saksaan. Hän työskenteli Siemensin tehtaiden palveluksessa joulukuuhun 1918 saakka.


title: Lauri Koskinen

text: Koskinen palasi takaisin Suomeen sisällissodan jälkeen 11. joulukuuta 1918. Hän työskenteli 1. heinäkuuta 1919 – 8. marraskuuta 1920 välisen ajan Hämeen sähkö oy:n ja 15. marraskuuta 1920 – 9. toukokuuta 1921 välisen ajan Keskusosuusliike Hankkija r.y:n palveluksessa sekä 15. syyskuuta 1921 – 16. syyskuuta 1922 välisen ajan Lammin sähkölaitoksen teknillisenä johtajana. Näiden toimiensa jälkeen hän perusti oman tehdasyrityksen ja toimi sen muututtua nimensä Oy Hiihtovälineeksi sen toimitusjohtajana 13. maaliskuuta 1927 saakka, jonka jälkeen hän työskenteli 1. huhtikuuta 1928 – 31. toukokuuta 1931 välisen ajan Helsingissä Voima- ja polttoainetaloudellisen yhdistyksen palveluksessa ja 1. syyskuuta 1931 – 18. helmikuuta 1935 välisen ajan Iitin sähkö oy:n toimitusjohtajana sekä 19. marraskuuta 1934 alkaen uudelleen Voima- ja polttoainetaloudellisen yhdistyksen palveluksessa.


title: Lauri Koskinen

text: Koskinen oli kova urheilumies ja hän teki Suomen ennätyksen vauhdittomassa korkeushypyssä vuonna 1910 sekä vauhdittomassa pituushypyssä vuonna 1911 sekä oli Suomen mestari vauhdittomassa korkeushypyssä vuonna 1915. Hän osallistui useisiin Saksassa vuosina 1912–1913 pidettyihin kansainvälisiin urheilukilpailuihin. Hänet haudattiin Kangasalan Huutijärvelle.


title: Miro Laitinen

text: Miro Markku Mikael Laitinen (s. 1. tammikuuta 1981 Pietarsaari) on suomalainen jääkiekkohyökkääjä, joka edusti viimeksi Mestiksessä pelavaa Vaasan Sportia. Laitinen on alun perin Jeppiksen kasvatti, mutta hän siirtyi jo juniorina pelaaman Tapparaan. Laitinen sai useita näytönpaikkoja edustusjoukkueeseen muttei kyennyt tekemään läpimurtoa liigaan ja siirtyi kaudeksi 2002–2003 Mikkelin Jukureihin. Laitinen pelasi Mikkelissä vuoteen 2005, jonka jälkeen hän siirtyi kaudeksi 2005–2006 Vaasan Sportiin, jossa hän pelasi vuoteen 2010 asti.


title: Luettelo vuoden 1962 miehittämättömistä avaruuslennoista

text: Vuoden 1962 miehittämättömät avaruuslennot muodostuivat 56 onnistuneesta satelliitin laukaisusta. Avaruusaluksia lähettivät vuonna 1962 pääosin Yhdysvallat (44, joista 32 oli sotilaallisia) ja Neuvostoliitto (14, joista 11 vakoilusatelliitteja) sekä niiden lisäksi Englanti ja Kanada. Yksi satelliitti oli juridisesti englantilainen, huhtikuussa laukaistu Ariel 1. Kesäkuussa laukaistu Telstar 1 oli ATT-puhelinyhtiön kehittämä tietoliikennesatelliitti. Syyskuussa Yhdysvallat laukaisi kanadalaisen tiedesatelliitin Alouette 1:n, jonka synnyllä voi olla tekemistä Kanadan sotilaslentokoneteollisuuden alasajon kanssa. Neuvostoliiton suuri Kosmos-avaruusalussarja alkoi ja samalla Neuvostoliiton tiedustelusatelliittien sarja.


text:
32 satelliittia tuhoutui 28 laukaisuyrityksessä: 25 Yhdysvaltain epäonnistumista (21 sotilaallista) ja Neuvostoliiton
epäonnistumisia seitsemän (kaksi sotilaallista).


title: Edward Arthur Butler

text: Edward Arthur Butler (4. heinäkuuta 1843 Coton House, Warwickshire – 16. huhtikuuta 1916) oli englantilainen lintutieteilijä ja Britannian armeijan upseeri ("Lieutenant-Colonel").


title: Edward Arthur Butler

text: Butler opiskeli Eton Collegessa. Hän liittyi armeijaan 21-vuotiaana ja palveli Gibraltarissa, Intiassa ja Etelä-Afrikassa. Hän jäi eläkkeelle 1884. Vuonna 1872 Butler avioitui Clara Maria Francisin kanssa ja heille syntyi kolme lasta. Myös hänen poikansa Arthur Lennox Butler oli lintutieteilijä.


title: Edward Arthur Butler

text: Butler oli innokas lintujen keräilijä ja taksonomi. Hänen kokoelmansa hankittiin British Museumiin, osaksi suoraan, osaksi muiden keräilijöiden, kuten Allan Octavian Hume ja Walter Rothschild, kokoelmien kautta.


title: Edward Arthur Butler

text: Butlerin kunniaksi on nimetty aavikkopöllö ("Strix butleri").


title: Pete Suonpää

text: Pete Suonpää (s. 16. kesäkuuta 1980 Helsinki) on suomalainen entinen jääkiekkohyökkääjä, joka edusti urallaan muun muassa Mestiksessä pelannutta Vaasan Sportia. Nykyisin hän valmentaa II-divisioonassa pelaavaa Lapuan Virkiää. Suonpää on Jokerien kasvatti ja pelasi Jokereissa A-junioriksi asti ja voitti Jokereissa A-junioreiden Suomen Mestaruuden, muttei päässyt pelaamaan edustusjoukkueeseen. Suonpää siirtyi pelaamaan K-Vantaan riveihin ja pelasi siellä 2 kautta siirtyen sen jälkeen kaudeksi 2003–04 Vaasan Sportiin. Suonpää pelasi Sportissa kevääseen 2007 asti ja kävi sen jälkeen pelaamassa kauden 2007–2008 Norjan Furusetissa. Alkukauden 2008–09 Suonpää pelasi Sveitsissä EHC Baselissa, josta siirtyi kesken kauden takaisin Sportiin.


title: Antoninianus

text: Antoninianus (monikko "Antoniniani") oli roomalainen hopearaha, jonka keisari Caracalla otti käyttöön vuonna 215. Hän nimesi sen "cognomeninsa" (Antoninus) mukaan. Raha oli arvoltaan kaksi denaaria. Vaikka sitä sanottiin hopearahaksi, niin 200-luvun puolivälille tultaessa inflaatio oli aiheuttanut sen, että rahan hopeapitoisuus oli vähentynyt merkittävästi, ja siinä oli enää vain hopeinen pintakerros. Keisari Gallienuksen aikana raha oli kokonaan pronssia ja se oli pienentynyt huomattavasti alkuperäisestä. Aurelianus suurensi rahan arvoa vuonna 274 ja sitä käytettiin vielä 300-luvun alkuun saakka, jonka jälkeen se poistui käytöstä.


title: Josh Prudden

text: Joshua Prudden on yhdysvaltalainen jääkiekkoilija, pelipaikaltaan keskushyökkääjä. Hän pelaa tällä hetkellä ECHL-liigassa Las Vegas Wranglersissa. Hän edusti kaudella 2008–2009 Mestiksessä pelaavaa Vaasan Sportia. Prudden pelasi Sportissa ottelukohtaisella sopimuksella paikaten Sportin loukkantuneita keskushyökkääjiä. Prudden on pelannut urallaan ECHL:ssä ja AHL:ssä. Prudden pelasi San Jose Sharksin farmiseurassa Worcester Sharksissa ja Cleveland Baronsissa neljän kauden ajan.


title: Lappland-Kurier

text: Lappland-Kurier, täydellisemmin "Lappland-Kurier – Zeitung für deutschen Soldaten in Nordfinnland" () oli toisen maailmansodan aikainen natsi-Saksan pohjoisimman rintaman eli Pohjois-Norjan ja Pohjois-Suomen sotilaille tarkoitettu rintamalehti. Lappland-Kurier ilmestyi kesästä 1941 syksyyn 1944, suurimman osan ajasta neljä kertaa viikossa ja nelisivuisena. Lehteä julkaisi Suomessa Saksan armeijan propagandayksikkö.


title: Lappland-Kurier

text: Ensimmäinen Lappland-Kurier ilmestyi 22. kesäkuuta 1941 eli samana päivänä kuin Saksa hyökkäsi Neuvostoliittoon. Aluksi lehti ilmestyi epäsäännöllisesti viisipalstaisena ja kaksipuoleisena monisteena, mutta syksyllä 1941 lehti muutti nelisivuiseksi, ja ajoittain sen mukana jaettiin vielä lisälehti. Joulukuussa lehden 62. numero sai uuden seitsemänpalstaisen taiton, ja sisältö alkoi saada vakiintuneemman muodon vakiopalstojen ja omien toimittajien nimellään kirjoittamien juttujen myötä. Sadatta numeroa, joka ilmestyi 20. helmikuuta 1942, juhlistettiin uudella ulkoasulla; lehti sai etusivun logoonsa hirsikämppää ja kelohonkaa kuvaavan maiseman Lapista. Sama ulkoasuformaatti pysyi ilmestymisen loppuun asti. Kesäkuusta 1942 Lappland-Kurier tehtiin kuusisivuisena, ja samalla ilmestymiskerrat harvennettiin viidestä neljään päivään viikossa. Lehden painos oli noin 16 000 kappaletta.


title: Lappland-Kurier

text: Lehteä julkaisi Saksan AOK Norwegenin yhteydessä toimiva propagandakomppania Propagandazug Norwegen. Vastaavia propagandakomppanioita oli Saksan armeijassa viitisenkymmentä. Suoraan armeijan päämajalle OKW:lle alistetun yksikön varsinainen toimipaikka oli Oslo. Komppanian kokonaisvahvuuteen kuului vajaat parisataa miestä: vajaat 50 rintamakirjeenvaihtajaa, 20-30 kuvaajaa, 20-30 radiotoimittajaa ja vajaat sata miestä teknistä henkilökuntaa. Lapplands-Kurieria toimitti komppaniasta Lapin rintamalle sijoitettu yksi joukkue. Päätoimittajana toimi ensimmäisen julkaisuvuoden sonderführer, tohtori H. J. Wurm, sen jälkeen lutnantti Wilm Fr. Droste.


title: Lappland-Kurier

text: Lehden toimitus oli Rovaniemellä, painopaikkana sen sijaan käytettiin tuntematonta oululaista sanomalehtipainoa. Painopaikka salattiin. Valokuvat teetettiin Kirjapaino Kalevan kuvalaattalaitoksessa.


title: Lappland-Kurier

text: Lehti lopetti ilmestymisensä Suomen sanoessa irti suhteensa Saksaan, ja viimeinen numero ilmestyi 2. syyskuuta 1944. Lehdessä ei asiasta tiedoitettu mitään. Lehti ehti ilmestyä 623 numeron verran.


title: Arthur Lennox Butler

text: Arthur Lennox Butler (1873 Karachi, Pakistan – 1939) oli englantilainen lintutieteilijä. Hänen isänsä oli sotilas ja ornitologi Edward Arthur Butler.


title: Arthur Lennox Butler

text: Butler opiskeli Becclesin Fauconberge Schoolissa Suffolkissa. Hän muutti Ceylonille teenviljelijäksi. Hän keräsi lintuja Intiassa ja Malesiassa, jossa hän toimi Kuala Lumpurin valtionmuseon kuraattorina. Vuosina 1901–1915 Butler oli riistanhoidon tarkastajana Sudanissa, ja suuri määrä hänen siellä keräämiään linnunnahkoja toimitettiin British Museumiin. Eläkepäivillään Butler teki tutkielman kolibreista ja osallistui Loddigesin kolibrikokoelman hankkimiseen.


title: Arthur Lennox Butler

text: Butler nimesi isosalangaanin ("Hydrochous gigas") yhdessä Ernst Hartertin kanssa 1901.


title: Billy & Mandy’s Big Boogey Adventure

text: Billy & Mandy's Big Boogey Adventure on vuonna 2007 ensi-iltansa saanut yhdysvaltalainen televisioelokuva, joka perustuu televisiosarjaan The Grim Adventures of Billy & Mandy. Elokuvan käsikirjoittivat Maxwell Atoms, Nina Bargiel ja Jeremy Bargiel. Pääosassa ääninäyttelivät sarjassakin mukana olleet Grey DeLisle, Greg Eagles, Richard Horvitz ja Vanessa Marshall, sekä Fred Willard.


title: Billy & Mandy’s Big Boogey Adventure

text: Elokuva sai Annie-ehdokkuuden parhaasta musiikista vuonna 2008.


title: Billy & Mandy’s Big Boogey Adventure

text: Grimin menetettyä voimansa alamaailman oikeudessa Mörön ("Boogeyman") haastaessa hänet oikeuteen voimiensa väärinkäytöstä. Oikeuden päätteeksi Grim, Billy, Mandy ja Irwin karkotetaan omasta maailmasta. Tämä oli kuitenkin mörön osa suunnitelmaa, kun hänen pääjuonensa on varastaa kauhunkäden, jonka avulla mörkö voisi muuntautua maailmankaikkeuden pelottavimmaksi ja voimakkaimmaksi olennoksi. Mandy ja kumppanit onnistuvat pakenemaan ja suunnittelevat myös itsekin saada kauhunkäden haltuunsa.


title: Billy & Mandy’s Big Boogey Adventure

text: Sekä mörkö että Mandyn ryhmä saapuvat paikalle, jossa kauhunkäsi sijaitsee, mutta joutuvat käden haltijan Kauhun määräyksestä kilpailemaan hänen kädestään. Kauhu oli kauan aikaa sitten keskittänyt kaiken pelkonsa ja kauhunsa vasempaan käteensä ja katkaissut sen, jotta olisi peloton soturi maanpäällä. Molemmat ryhmät joutuvat kilpailemaan kädestä alamaailman merellä, joka sisältää useita eri esteitä, kuten pohjattoman kuilun keskellä kisan reittiä. Mörkö lopulta voittaa kisan merirosvolaivansa ansiosta, kun Mandyn ryhmällä oli käytössään pelkkä soutuvene. Mörkö ottaa käden haltuunsa, mutta menettää sen lähes saman tien huomatessaan ettei ole tarpeeksi pelottava.


title: Billy & Mandy’s Big Boogey Adventure

text: Jälkeenpäin Grim saa voimansa ja työnsä takaisin, jonka aikana ryhmä huomaa saaneensa kaiken haluamansa ilman kauhunkättä. Lopuksi alaston Billy saapuu kaksi viikkoa tulevaisuudesta vain palatakseen taikaisin omaan aikaansa huomatakseen, että Fred Fredburger on vallannut maailman.


title: Chris Allen

text: Chris Allen (s. 8. toukokuuta 1978 Chatham, Ontario, Kanada) on kanadalainen jääkiekkopuolustaja.


title: Chris Allen

text: Allen oli lupaava junioripelaaja pelatessaan OHL-liigassa Kingston Frontenacsin joukkueessa. Florida Panthersin varasi Allenin . Viimeisellä OHL-kaudellaan 1997–1998 hän teki 38 maalia 66 ottelussa ja hänet valittiin OHL:n tähdistökentälliseen ja parhaaksi puolustajaksi.


title: Chris Allen

text: Allen pelasi ensimmäisen NHL-pelinsä vielä keväällä 1998 OHL-kauden jälkeen. Toisen NHL-pelinsä Allen pelasi kaudella 1998–1999. Pääosin hän pelasi kuitenkin AHL-liigassa New Haven Beastissä ja Louisville Panthersissa. Vakava käsivamma pysäytti kuitenkin Allenin kehityksen ja hän pelasi kaudella 1999–2000 vain 11 ottelua. Allen pelasi seuraavat kaudet Pohjois-Amerikan alasarjoissa ECHL:ssä ja UHL:ssä.